Isu Palestin, pendirian Malaysia dihargai

WASHINGTON, 15 Mei- Ketegasan Perdana Menteri Datuk Seri Ismail Sabri Yaakob dalam menyuarakan pendirian Malaysia mengenai isu Palestin di hadapan Presiden Amerika Syarikat Joe Biden, mendapat perhatian rakyat Palestin.  Ketua Pegawai Eksekutif Aman Palestin Gaza, Omar Seyam, berkata, rakyat negara itu yakin bahawa sokongan yang diberikan Malaysia untuk sekian lamanya, akan diteruskan sehingga mereka bebas daripada kekejaman rejim zionis.  Beliau turut menzahirkan penghargaan kepada Datuk Seri Ismail Sabri kerana meletakkan isu Palestin sebagai salah satu keutamaan Malaysia pada Sidang Kemuncak Khas Amerika Syarikat-Asean yang baru berakhir di Washington. "Segala penghormatan dan penghargaan kepada Perdana Menteri Malaysia, Datuk Seri Ismail Sabri kerana membangkitkan isu Palestin dalam pertemuannya dengan Presiden AS Joe Biden di Washington. "Sokongan rasmi untuk perjuangan Palestin bukanlah sesuatu yang baharu. Malaysia dan kerajaannya sentiasa menyokong rakyat Palestin di semua peringkat politik dan sosial," katanya.

(Ketua Pegawai Eksekutif Aman Palestin Gaza, Omar Seyam)

Aman Palestin ialah sebuah pertubuhan bukan kerajaan yang mula beroperasi pada akhir 2004 sebagai inisiatif untuk membantu dan menyalurkan sumbangan serta menjaga kebajikan dan hak kemanusiaan rakyat Palestin.  Pada sidang kemuncak khas Amerika Syarikat-Asean, Malaysia menjadi satu-satunya negara yang menekankan Amerika perlu jujur dalam menyelesaikan isu Palestin.

"Kita menegaskan bahawa Malaysia minta Amerika guna kuasa dia dan memastikan isu Palestin dapat diselesaikan dengan segera. Kalau Amerika begitu cepat bertindak apabila kes berlaku di Ukraine, kita nak tindakan cepat juga untuk menyelesaikan isu di Palestin, " kata Ismail Sabri dalam sidang media pada akhir lawatan rasmi empat hari ke Washington.  Beliau menyifatkan lawatannya sebagai berjaya dan mencapai objektif.  Selain menghadiri Sidang Kemuncak Khas Amerika Syarikat-Asean, Perdana Menteri turut mengadakan perbincangan dengan pelabur serta kapten industri Amerika.


Optimum masa muda, berbakti dan bangunkan potensi diri- Faizal Azumu

PUTRAJAYA, 15 Mei- Para belia diseru bangkit dan mengoptimumkan masa muda untuk terus berbakti kepada agama, bangsa dan negara.Menteri Belia dan Sukan, Datuk Seri Ahmad Faizal Azumu berkata, fasa peralihan ke Endemik ini dilihat sebagai satu peluang dan medium kepada belia untuk terus maju serta membangunkan potensi dalam diri. Beliau turut menyarankan belia untuk sentiasa aktif dalam mengambil peluang yang disediakan kerajaan.

"KBS akan terus merancakkan dan menaik taraf kualiti pelaksanaan program yang berpotensi menyerlahkan potensi belia secara menyeluruh dalam merangka inisiatif dan pelaksanaan program bagi mebantu belia untuk bangkit pada era endemik ini bagi kesejahteraan hidup masa hadapan. KBS melalui Jabatan Belia dan Sukan Negara (JBSN ) akan melaksanakan insiatif belia sejahtera yang memfokuskan intervensi sosial dalam kalangan belia," katanya.Tambahnya, 45.9 peratus populasi belia dalam Malaysia akan terus diberi perhatian bagi memastikan agenda pemerkasaan belia dilaksanakan secara menyeluruh. Ahmad Faizal berucap pada perutusan Khas Hari Belia Negara 2022.


Anugerah Perdana Belia Negara: Tujuh anugerah baharu diperkenalkan- PM

PUTRAJAYA, 15 Mei- Kementerian Belia dan Sukan akan memperkenalkan tujuh anugerah baharu untuk dipertandingkan dalam Anugerah Perdana Belia Negara (APBN) pada tahun ini.Perdana Menteri, Datuk Seri Ismail Sabri Yaakob berkata, usaha itu bagi menyuntik semangat golongan muda untuk terus menyumbang bakti kepada pembangunan negara. "Sebanyak tujuh anugerah baru dalam kategori Pencarian Ikon Belia yg cemerlang dalam kategori dipertandingkan bagi tahun 2022 iaitu ikon belia karismatik, ikon belia kelestarian alam, ikon belia reka tekno, ikon belia influencer (media sosial) ikon beloa sanjungan budi, ikon 'youth biz' dan ikon belia OKU,'' katanya.Ujar beliau, sebagai bukti komitmen kerajaan dalam mengiktiraf program meraikan golongan belia, APBN akan disambut dalam majlis khusus yang penuh gemilang serta menggunakan logo tetap bermula pada tahun ini.Ismail Sabri berkata demikian dalam Perutusan Hari Belia Negara 2022 yang bertemakan 'Ini Masa Kita'.Dalam perkembangan lain, beliau berkata kerajaan juga bersetuju meneruskan pelaksanaan Program Podium yang dikendalikan Majlis Sukan Negara (MSN) sehingga tahun 2025.Ia sebagai penghargaan terhadap pencapaian atlet negara yang dibarisi 31.6 peratus golongan belia daripada jumlah atlet negara.

"Kerajaan menghargai pencapaian cemerlang atlet negara di persada antarabangsa yg rata- rata dibarisi belia 31.6 peratus jumlah atlet negara.Justeru kerajaan bersetuju teruskan pelaksaaan program podium sehingga 2025 dengan peruntukkan keseluruhan RM249 juta untuk tempoh empat tahun," katanya.Penerusan program itu bukan sahaja dapat memberi galakan kepada golongan belia malah memastikan perancangan dan persediaan lebih teratur.Ia sekali gus membolehkan lebih banyak pencapaian cemerlang dapat direalisasikan di peringkat antarabangsa.


Op Selamat 18: Jenayah pecah rumah berkurang

PAROI, 15 Mei- Kadar laporan jenayah pecah rumah yang dicatatkan dalam Op Selamat 18 sempena perayaan Hari Raya Aidilfitri tahun ini menyaksikan penurunan berbanding 2019.Menurut Pengarah Jabatan Pencegahan Jenayah dan Keselamatan Komuniti Bukit Aman, Datuk Aidi Ismail, sebanyak 350 laporan kes pecah rumah berbanding 790 kes pada 2019.Penurunan tersebut menunjukkan kesedaran orang ramai yang mula menjaga keselamatan rumah."Terima kasih kepada masyarakat bukan sahaja mereka beri maklumat pada pihak polis tapi juga menjaga kediaman masing masing, sekarang ni kita tahu banyak taman perumahan 'security' masing-masing guna CCTV dan 'alarm' di rumah masing- masing , sedikit sebanyak mengelakkan berlaku kejadian pecah rumah," katanya.

Beliau berkata demikian selepas merasmikan Kejohanan Sepak Takraw Ketua Polis Negara di Paroi.Hadir sama, Ketua Polis Negeri Sembilan, Datuk Ruslan Khalid.Dalam pada itu, Aidi turut menasihatkan orang ramai untuk terus mematuhi SOP yang telah ditetapkan meskipun terdapat kelonggaran langkah kawalan dan pencegahan COVID-19 yang berkuat kuasa pada 1 Mei lalu.


IHT rancakkan pelancongan Perak

IPOH, 15 Mei - Projek Ipoh Heritage Tourism (IHT) bernilai RM11 juta bakal merancakkan lagi sektor pelancongan negeri Perak.  Menteri Besar, Datuk Seri Saarani Mohamed berkata ia merupakan salah satu inisiatif Pihak Berkuasa Pelaksanaan Koridor Utara (NCIA) dan Majlis Bandaraya Ipoh (MBI) untuk membangun dan menaik taraf infrastruktur serta kemudahan warisan tarikan pelancong di sini.  Pelaksanaan IHT selaras Pelan Pembangunan Strategik (SDP) Wilayah Ekonomi Koridor Utara (NCER) 2021-2025 untuk membantu proses pemulihan industri pelancongan tempatan yang telah terjejas akibat wabak COVID-19.

"Selain memastikan setiap aspek warisan asli projek ini terpelihara, projek IHT akan memberikan limpahan ekonomi yang amat diperlukan, dengan peningkatan kedatangan pelancong ke Ipoh. Secara tidak langsung akan meningkatkan aktiviti perniagaan dalam kalangan usahawan mikro kecil dan sederhana," kata Saarani kepada media selepas merasmikan projek berkenaan di sini.  Pembangunan Ipoh Padang melibatkan pemasangan infrastruktur pertunjukan cahaya dan bunyi yang memaparkan sejarah dan budaya negeri Perak, destinasi pelancongan serta memoir kartunis tersohor, Datuk Lat.  Projek IHT bermula pada 2 September 2020 dan akan siap sepenuhnya pada suku pertama 2024.


Julung kalinya Temasya 99 Laksa Kuale di adakan di Arena Kuala Kansar

KUALA KANGSAR, 15 Mei - Majlis Perbandaran Kuala Kangsar (MPKK) buat julung kalinya menganjurkan Temasya 99 Laksa Kuale di Arena di sini. Yang Dipertua MPKK, Zulqarnain Mohamed berkata penganjuran temasya itu amat signifikan dengan daerah ini kerana ideanya muncul daripada Raja Puan Besar semasa lawatan Tuanku ke Kuala Kangsar sekitar tahun 2020. Dalam temasya tersebut sebanyak 50 pengusaha laksa dan cendol mengambil bahagian.

Pihaknya berhasrat untuk mengumpulkan lebih banyak usahawan pada penganjuran akan datang dan acara ini dimasukkan dalam kalender pelancongan negeri. Turut berangkat pada majlis tersebut Raja Puan Besar Perak, Raja Nazhatul Shima Sultan Idris A’fifullah Shah.Ashilin Mohamed Radzi dan Yang Zulqarnain Mohamed.


Projek Rancangan Tebatan Banjir (RTB) Sungai Bentong perlu disegerakan

KUANTAN, 15 Mei - Kerajaan Negeri dengan kerjasama Kementerian Alam Sekitar dan Air (KASA) perlu menyegerakan kerja membersih dan mendalamkan sungai yang menjadi punca utama banjir kilat di Janda Baik, Bentong Rabu lalu. Pemangku Raja PahangTengku Hassanal Ibrahim Alam Shah Ibni Al-Sultan Abdullah Ri'ayatuddin Al-Mustaffah Billah Shah bertitah supaya Projek Rancangan Tebatan Banjir (RTB) Sungai Bentong dilaksanakan secepat mungkin termasuk Pelan Induk Saliran Mesra Alam (PISMA) di Bentong.

(Kenyataan Baginda berhubung banjir kilat di Janda Baik, Bentong Rabu lalu)

"Pembinaan Stesen Telemetri dan Stesen Amaran Banjir di huluan kawasan Janda Baik turut disegerakan.  "Pahang telah dilanda banjir sebanyak dua kali, iaitu pada awal dan akhir tahun serta beberapa siri kejadian banjir kilat juga telah berlaku disebabkan hujan yang amat lebat," titah Baginda dalam satu kenyataan. Justeru titah baginda, kerja membersih dan mendalamkan sungai ini juga perlu dilakukan bukan sahaja di kawasan Janda Baik malah di semua sungai dan saliran yang telah cetek dan banyak mendapan di seluruh negeri akibat kejadian banjir terbabit.  Baginda bertitah lagi, agar pelaksanaan kerja-kerja pembersihan semua sungai dan saliran terbabit mesti dilaksanakan segera oleh Kerajaan Negeri dan Kerajaan Persekutuan sebelum negara memasuki musim Monsun Timur Laut pada hujung tahun ini.  Baginda pada Jumaat, turut menziarahi penduduk terjejas banjir di kawasan Janda Baik dan menghulurkan sumbangan selain melawat kawasan terjejas dan mendengar taklimat mengenai tindakan susulan segera tebatan banjir bagi mengurangkan risiko bencana berkenaan.   Baginda mengambil maklum bahawa hujan lebat luar biasa pada 11 Mei lalu dengan kelebatan 87.5 milimeter (mm) selama tiga jam bermula pada pukul 4 pagi di Bentong mengakibatkan banjir kilat di beberapa kawasan terlibat seperti Kampung Janda Baik, Kampung Sum-Sum, Kampung Cheringin, Kampung Chemperoh dan Kampung Lampin.


MOSTI lancar program prapemecut "MYStartup" untuk merangsang pemula niaga

KUALA LUMPUR, 14 Mei- Sejumlah 36 pemula niaga peringkat awal yang berkualiti tinggi telah dipilih untuk mengambil bahagian dalam program prapemecut “MYStartup” yang baru-baru ini telah dilancarkan oleh Kementerian Sains, Teknologi dan Inovasi (MOSTI).MOSTI dalam satu kenyataan bersama dengan agensi pelaksananya, Cradle Fund Sdn Bhd berkata program itu bertujuan memberi inspirasi kepada pemula niaga peringkat awal sambil menawarkan bimbingan serta pedoman dalam membuat strategi perniagaan, akses ke pasaran dan pembiayaan.Peserta dalam program ini akan menjalani proses pemilihan empat peringkat yang ketat sebelum mendapatkan manfaat seperti peluang rangkaian dengan pemain industri utama, pelabur berpotensi dan pakar perniagaan.Mereka juga akan mendapat faedah daripada mentor keseluruhan tema program yang merangkumi bimbingan kepakaran, sesi mentor, kajian pertengahan penggal termasuk laluan kepada kursus pembelajaran atas permintaan yang dapat diakses oleh para peserta.

(Ketua Pegawai Eksekutif Kumpulan, Cradle Fund Sdn. Bhd. (Cradle) Rafiza Ghazali semasa merasmikan program MyStartup Pre-Accelerator yang pertama/FOTO CRADLE)

"Bagaimanapun, faedah sebenar yang menunggu pemula niaga yang mengambil bahagian berada di penghujung program.

"Finalis yang berjaya dalam Hari Demo berpeluang menerima pembiayaan dalam bentuk geran daripada Cradle di bawah program pembiayaan CIP SPARK yang bernilai sehingga RM150,000," katanya.Ini adalah tambahan kepada peluang pelaburan dan pecutan sehingga RM50,000 sebagai ekstra kepada tawaran menyertai program pemecut BEYOND4.Ekosistem BEYOND4 terdiri daripada lima pemecut pelbagai peringkat digital, yang direka bagi semua bakat, dari universiti sehingga kepada pemupukan dan pelaburan dalam pengasas pemula niaga.


KKM beri kerjasama penuh kepada HWCITF tangani isu buli

SUNGAI BULOH, 14 Mei - Kementerian Kesihatan (KKM) mengulangi pendirian bahawa buli adalah negatif dan tidak boleh diterima di mana sahaja.Ketua Pengarah Kesihatan, Tan Sri Dr. Noor Hisham Abdullah berkata KKM akan memberi kerjasama sepenuhnya kepada Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF).

"Buli ini berlaku di mana-mana sahaja, termasuk KKM. Budaya ini kena bendung secepat mungkin."Kita sedia maklum dalam latihan untuk menjadi doktor memerlukan kepuyaan untuk menghadapi latihan ini tetapi cara kita melatih itu kita tidak boleh terima budaya buli, jadi kita serah kepada pasukan petugas khas," kata Tan Sri Dr. Noor Hisham selepas menghadiri Pameran Pandemik dan Pameran Lukisan COVID-19 di Pusat Kawalan Kusta Negara (PKKN), di sini. Tambah Dr. Noor Hisham, beliau optimis langkah itu akan memperbaiki suasana kerja kakitangan perkhidmatan kesihatan secara amnya.Semalam, Menteri Kesihatan Khairy Jamaluddin memaklumkan badan bebas HWCITF ditubuhkan susulan insiden kematian seorang pegawai perubatan siswazah di Hospital Pulau Pinang.


HFMD: Keperluan tutup taska dan tadika ditentukan PKD -Khairy

(kes HFMD mencatatkan peningkatan/ FOTO HIASAN)

SEREMBAN, 14 Mei- Pejabat Kesihatan Daerah (PKD) akan menentukan sama ada terdapat keperluan menutup sesebuah Taman Asuhan Kanak-Kanak (TASKA) dan Taman Didikan Kanak-Kanak (TADIKA) susulan peningkatan kes Penyakit Tangan, Kaki dan Mulut (HFMD).Menteri Kesihatan, Khairy Jamaluddin, berkata Kementerian Kesihatan (KKM) sudah menjangkakan peningkatan kes HMFD akan berlaku apabila sektor pendidikan dibuka dan kanak-kanak kembali ke sekolah dan TASKA."Sejak awal tahun ini hingga semalam, kes HFMD mencatatkan peningkatan apabila merekodkan sebanyak 28,957 kes di seluruh negara pada minggu epid ke-19 dan secara perbandingan untuk keseluruhan tahun lalu hanya 4,239 kes."Memang peningkatan kes agak mendadak tetapi dijangkakan kerana sepanjang tahun lalu banyak Perintah Kawalan Pergerakan (PKP) tidak boleh keluar, sekarang ini dibenarkan keluar, lebih-lebih lagi dibuka dengan sektor pendidikan dan sebagainya maka kes HFMD akan meningkat," katanya.Namun, katanya untuk menentukan keperluan atau kewajaran menutup TASKA atau TADIKA akan ditentukan oleh PKD.Katanya, sekiranya keadaan memerlukan penutupan, keputusan akan dibuat di peringkat PKDBeliau berkata demikian kepada pemberita pada Majlis Sambutan Rumah Terbuka Aidilfitri KKM di Padang Sekolah Menengah Dato Mohd Yatim Gadong, Kota di sini, hari ini.Mengulas lanjut, Khairy yang juga Ahli Parlimen Rembau berkata, kerjasama semua pihak penting dengan memastikan premis dalam keadaan bersih selain orang ramai sentiasa peka terhadap penyakit endemik yang lain seperti demam denggi dan HFMD.Beliau bagaimanapun berkata, KKM akan mengawal penularan wabak berkenaan melalui hebahan kepada orang ramai mengenai titik panas HMFD ini dan ia boleh dilihat melalui aplikasi MySejahtera terhadap keadaan kes berkenaan di sesuatu kawasan."KKM ingin memaklumkan terutamanya kepada ibu bapa gunalah ciri penyakit berjangkit dalam aplikasi MySejahtera untuk mendapat tahu jumlah kes di kawasan berhampiran masing-masing. Sekiranya tinggi berhati-hatilah dan perlu berwaspada."Sentiasalah menjaga kebersihan diri kerana mungkin selama dua tahun ini kita tak fikirkan penyakit berjangkit yang lain, kita beri tumpuan pada penyakit COVID-19," katanya.Khairy berkata, sememangnya terdapat secara endemik penyakit-penyakit lain seperti denggi, HFMD dan sebagainya.

(Khairy dan isteri, Nori Abdullah melayani tetamu yang hadir pada Majlis Rumah Terbuka Aidilfitri KKM di Rembau)

Justeru katanya, kita perlu berhat-hati dan mengelak situasi kembali berdepan dengan penyakit-penyakit yang lain sedangkan negara telah dapat menangani dan mengurus COVID-19 dengan baik."Disebabkan kehidupan yang kembali normal dan ini adalah sebahagian daripada pergerakan manusia," katanya.Dalam laporan media sebelum ini, KKM merekodkan sebanyak 22,463 kes penyakit HFMD pada Minggu Epid 17/2022.Ketua Pengarah Kesihatan, Tan Sri Dr Noor Hisham Abdullah dilaporkan berkata, ia membabitkan peningkatan sebanyak 12.8 kali ganda berbanding tempoh sama pada tahun 2021 dengan hanya mencatatkan 1,752 kes.


HRD Corp, Microsoft jalin kerjasama perkasa belia Orang Asli

KUALA LUMPUR, 14 Mei - Perbadanan Pembangunan Sumber Manusia (HRD Corp) akan bekerjasama dengan Microsoft dalam melaksanakan pembangunan infrastruktur dan program pembangunan modal insan bagi memperkasa belia Orang Asli di Malaysia.Menteri Sumber Manusia, Datuk Seri M. Saravanan berkata perbincangan mengenai perkara itu diadakan ketika pertemuan dengan Microsoft semasa lawatan kerjanya ke Washington, Amerika Syarikat baru-baru ini.Beliau berkata, sebagai permulaan kepada inisiatif itu, HRD Corp akan melaksanakan satu projek perintis untuk belia Orang Asli di Tapah, Perak, yang dijangka memberi manfaat kepada 100 keluarga sebelum ia diperluaskan kepada seluruh masyarakat itu.

"Kerjasama ini akan menggabungkan kekuatan kedua-dua organisasi dalam memperkasakan belia Orang Asli menerusi penggunaan teknologi yang akan meningkatkan kemahiran serta keupayaan berfikir," katanya dalam kenyataan.Tambah Saravanan, sasaran utama program tersebut adalah untuk menggalakkan belia, khususnya komuniti Orang Asli, menambah baik diri mereka secara proaktif, seterusnya membuka peluang kepada mereka menempatkan diri dalam dunia pekerjaan serta keusahawanan.Beliau optimis kerjasama itu akan memberi manfaat kepada komuniti Orang Asli menerusi program berimpak tinggi membabitkan segmen teknologi.


Hari migrasi burung sedunia cetus fenomena unik

KOTA TINGGI, 14 Mei - Minggu kedua bulan Mei setiap tahun diingati sebagai Hari Migrasi Burung Sedunia. Tahun ini, ia jatuh pada hari ini iaitu 14 Mei 2022.  Kepelbagaian spesis burung yang jarang dan sukar ditemui, boleh dijumpai apabila tiba waktu penghijrahan, dari September hingga Mac, setiap tahun. Kehadiran Burung Hijrah ke kawasan perairan di Kota Tinggi, Johor mencetuskan fenomena unik dan menambahkan keindahan sektor tanah lembap di sini.  Burung hijrah ini terbang beribu kilometer dari utara, seperti China dan Rusia dan perjalanan mereka tidaklah mengambil masa yang panjang.  Kehadiran mereka bukan petanda bencana, sebaliknya mengelakkan diri daripada musim sejuk di negara-negara tersebut.

"Di sini, sumber makanan dan tempat untuk buat sarang tu senang, itu antara sebabnya burung-burung ini suka migrasi ke sini, memang ada banyak makanan dan tempat untuk buat sarang," kata pencerap burung Shakira Mobarak.Antara burung hijrah yang kerap ke sini adalah Common Kingfisher, White bellied Sea Eagles dan Black Capped Kingfisher. Bagaimanapun, kebanyakan burung hijrah ini bersifat pemalu. Biarpun begitu, burung-burung hijrah ini mempunyai hubungan cukup baik dengan burung residen kerana mereka tidak rasa terancam.Seekor burung hijrah juga lazimnya memiliki lebih satu warna daripada paruhnya sehingga ke ekor.

"Bentuk dan warna pun berbeza pertama burung air untuk yang tepi pantai itu biasa kaki dia halus kecil- kecil jadi kalau burung ini warnanya lebih berwarna warni," kata pemandu pelancong Shahrool Anuar.Ada juga yang menyamar di celah-celah daun pokok bakau yang tumbuh melata di pesisiran sungai. Waktu sesuai melihat burung ini bermula 7 pagi hingga 11 pagi dan 4.30 petang hingga 6.30 petang.Laporan Taufik Salimin.


Siasatan isu penjadualan semula penerbangan diumum dalam masa terdekat

KUALA LUMPUR, 14 Mei- Hasil siasatan berkenaan isu penjadualan semula penerbangan oleh syarikat penerbangan semasa musim perayaan baru-baru ini, akan diumum dalam masa terdekat.Suruhanjaya Penerbangan Malaysia (MAVCOM) menerusi kenyataan memaklumkan, pihaknya akan berpandukan mekanisme pengenaan penalti kewangan sedia ada sekiranya terdapat sebarang ketidakpatuhan terhadap Kod Perlindungan Pengguna Penerbangan Malaysia (MACPC) atau Akta Suruhanjaya Penerbangan Malaysia 2015.Di bawah kod tersebut, syarikat penerbangan perlu menyelesaikan aduan pengguna dalam tempoh 30 hari selepas aduan diterima.Sekiranya maklum balas yang diberikan oleh syarikat penerbangan tidak memuaskan atau tidak dapat diselesaikan, pengguna diminta mengemukakan aduan kepada MAVCOM berserta dokumentasi berkaitan.

Aduan boleh dikemukakan menerusi laman sesawang FlySmart atau aplikasi mudah alih FlySmart.Sejak penubuhannya, MAVCOM telah mengenakan penalti berjumlah RM4.7 juta terhadap syarikat penerbangan yang tidak mematuhi MACPC.MACPC yang diperkenal pada 2016 dan ditambah baik pada 2019, bertujuan melindungi kepentingan pengguna dalam perjalanan udara.


Sistem data diperkenal atasi kecurian biji sawit

PONTIAN, 14 Mei - Kerajaan akan memperkenalkan satu sistem data besar bagi mengesan kehilangan biji sawit melibatkan pekebun kecil di seluruh negara. Sistem tersebut digunakan bagi mengatasi kes curi buah sawit yang masih berlarutan, sekali gus menjejaskan pendapatan industri sawit. Timbalan Menteri Perusahaan Perladangan dan Komoditi, Datuk Seri Dr Wee Jeck Seng berkata ketika ini sistem tersebut masih di peringkat percubaan untuk tempoh dua hingga tiga bulan.

"Jadi data ni ada rekod yang telus daripada pekebun kecil. Jadi saya harap semua ini akan diatasi supaya ia tidak boleh tanpa lesen dan tidak boleh dijual dengan sebarangan," katanya kepada pemberita selepas merasmikan Jelajah Agrikomoditi Keluarga Malaysia di Pekan Nanas, di sini. Tambah Wee, melalui data tersebut, urusan penjualan hasil tanaman biji sawit akan direkod dan diperiksa berpandukan lesen.


Pemandu lori terlibat nahas maut dikejar 40 kilometer sebelum ditahan polis

DUNGUN, 14 Mei- Polis Dungun, berjaya menahan seorang pemandu lori yang cuba melarikan diri selepas terbabit dalam nahas jalan raya sehingga menyebabkan seorang penunggang motorsikal maut malam tadi.Ketua Polis Daerah Dungun, Superintenden Baharudin Abdullah berkata, pemandu lori berusia 43 tahun itu ditahan di susur keluar Plaza Tol Bukit Besi selepas dikejar sejauh kira-kira 40 kilometer oleh seorang pengguna lebuh raya yang kebetulan melihat kejadian tersebut. Jelas beliau, kemalangan dipercayai berlaku kira-kira pukul 12.10 tengah malam tadi di kilometer 335.5 Lebuhraya Pantai Timur Fasa Dua (LPT2) berhampiran kawasan Rehat dan Rawat (RnR) Paka. Dalam kejadian itu, pemandu lori tersebut didakwa telah berhenti di laluan kiri lebuh raya untuk tidur.Mangsa, Muhammad Haziq Abdul Halim, 21 tahun yang menunggang motorsikal, tidak menyedari kehadiran lori berkenaan dan merempuh belakang kenderaan berat tersebut.

(Mangsa, Muhammad Haziq Abdul Halim maut selepas mengalami cedera parah di kepala dan anggota badan)

Muhammad Haziq meninggal dunia di lokasi kejadian akibat cedera parah di bahagian kepala dan anggota badan.Pemandu lori akan direman bagi membantu siasatan di bawah seksyen 41 (1) Akta Pengangkutan Jalan (APJ) 1987.


Peka gejala HFMD, 90% kes melibatkan kanak-kanak usia enam tahun ke bawah - Pakar

KUALA LUMPUR, 14 Mei - Ibu bapa, pengendali pusat asuhan serta pra-sekolah disaran untuk meningkatkan kebersihan dan peka dengan status kesihatan anak-anak jagaan bagi mengelakkan penularan jangkitan Penyakit Tangan, Kaki dan Mulut (HFMD).Pakar Perubatan Kesihatan Awam, Sektor Zoonosis, Bahagian Kawalan Penyakit, Kementerian Kesihatan Malaysia (KKM), Dr.Norita Shamsudin berkata meski HFMD boleh menjangkiti individu daripada semua peringkat usia, namun 90 peratus dari kes yang dilapor membabitkan kanak-kanak berusia 6 tahun dan ke bawah.Katanya, HFMD mudah dijangkiti menerusi sentuhan langsung dengan cecair hidung, air liur, lepuh dan najis penghidapnya.

"Untuk penyakit HFMD ini selalunya bermula dengan demam dalam masa satu ke dua hari selepas itu baru muncul ulser ke dalam mulut dan juga ruam merah ataupun lepuh pada tapak tangan celah jari, pada kaki dan juga pada bahagian belakang termasuk di punggung."HFMD ini gejala utamanya adalah ulser dalam mulut dan juga ruam dan ada sesetengah pesakit tidak mempunyai demam," katanya kepada RTM.Sementara itu, Ketua Unit Kawalan Infeksi Hospital Canselor Tuanku Muhriz, Dr Sharifah Azura Salleh pula turut menasihatkan Ibu bapa, supaya tidak membawa anak-anak bergejala ke tempat awam, dan tidak menghantar mereka ke pusat jagaan kanak-kanak atau sekolah bagi mengelak penularan jangkitan.

"Saya tahu memang susah kita tiba-tiba nak ambil cuti kecemasan anak tak sihat tapi kita kena tahu juga ini musim HFMD jadi anak itu mungkin ada HFMD dan kita tidak mahu dia jadi punca."Pertama, kita kenal pasti punca maknanya kalau anak tu tak sihat jangan bercampur dengan anak-anak yang lain, kedua kebersihan tangan itu maksudnya kalau anak itu ada jangkitan kita kena asingkan dia macam COVID juga asingkan dari anak-anak yang lain," katanya.Bilangan kes HFMD di Selangor dilaporkan melepasi paras amaran, dengan 6 ribu 748 kes direkodkan setakat 7 Mei lalu.Selain itu, di Terengganu, Perak, Kedah, dan Pulau Pinang turut dilaporkan merekodkan peningkatan kes mendadak kebelakangan ini.


Penduduk Kampung Balah, Jeli, Kelantan lega projek jambatan sudah bermula

JELI, 14 Mei - Penantian 40 tahun buat 6,000 penduduk Kampung Kuala Balah di Jeli Kelantan untuk mendapatkan sebuah jambatan akhirnya tercapai selepas kerajaan meluluskan peruntukan sebanyak RM10.17 juta. Menurut Menteri di Jabatan Perdana Menteri (Ekonomi) Datuk Seri Mustapa Mohamad, projek pembinaan jambatan di Kg Nibong sepanjang 237 meter itu sudah pun bermula dan dijangka siap sepenuhnya pada Mac 2024.  Jambatan yang menghubungkan Kuala Balah dengan kawasan estet itu amat penting bagi kesinambungan projek dan meningkatkan sosioekonomi penduduk setempat serta memudahkan mereka mengeluarkan hasil getah dan kelapa sawit.

(Menteri di Jabatan Perdana Menteri (Ekonomi) Datuk Seri Mustapa Mohamad merasmikan jambatan Sungai Nibong di Kuala Balah di sini)

Datuk Seri Mustapa yang juga Ahli Parlimen Jeli berkata, projek yang dillaksanakan kontraktor anak jati Jeli, NH Aries Sdn Bhd itu diharap siap mengikut jadual.  "Kuala Balah mempunyai potensi besar dalam sektor pertanian memandangkan kawasan ini pengeluar utama tanaman jagung, labu dan tembikai dan pembinaan insfrastruktur yang lebih baik di kawasan berkenaan akan meningkatkan lagi pendapatan penduduk," katanya di sini.


Jakim gantung serta merta kelulusan syarikat penyembelihan Australia

PUTRAJAYA, 14 Mei- Kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.Ketua Pengarah Jabatan Kemajuan Islam Malaysia (Jakim) Datuk Hakimah Mohd Yusoff berkata keputusan itu dibuat hasil sidang khas antara Jabatan Perkhidmatan Veterinar (JPV), Jakim dengan pihak berkuasa Australia iaitu ‘Department of Agriculture, Water and the Environment’ (DAWE) semalam.“Jakim telah menjalankan siasatan ke atas loji sembelihan berkenaan dan mengadakan beberapa siri perbincangan dengan pihak berkuasa Australia.“Jakim juga telah mengatur pertemuan dengan Pertubuhan Kemasyarakatan Rakyat Malaysia (Pekemas) dalam masa terdekat bagi mendapatkan maklumat lanjut,” katanya dalam kenyataan bersama antara Jakim dengan JPV berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia, di sini hari ini.Baru-baru ini, Persatuan Pengguna Islam Malaysia (PPIM) bersama Pekemas dan Sahabat 99, dilaporkan mendedahkan pelanggaran prosedur operasi standard (SOP) penyembelihan halal oleh sebuah syarikat di Australia, yang mendapat kelulusan daripada Badan Induk Halal Jakim berdasarkan kepada bukti video, gambar serta diperkukuhkan saksi yang merupakan pekerja sembelihan di syarikat tersebut.Hakimah berkata badan pensijilan halal yang bertanggungjawab dalam penyeliaan halal ke atas loji sembelihan, Supreme Islamic Council of Halal Meat in Australia Inc. (Sichma) akan diberi surat tunjuk sebab.Katanya, Sichma juga berkemungkinan dibatalkan status sebagai badan pensijilan halal yang diiktiraf Jakim sekiranya didapati tidak mematuhi keperluan standard dan prosedur halal Malaysia.Beliau yang menegaskan Jakim dan JPV memandang serius berhubung dakwaan itu berkata prosedur pengiktirafan loji pemprosesan luar negara oleh kerajaan Malaysia perlu melalui suatu prosedur yang ketat dan terperinci sebelum melalui proses pembentangan serta penilaian sebanyak empat kali untuk diluluskan.“Hal ini kerana proses pengiktirafan loji sembelihan dan loji pemprosesan luar negara dijalankan pengauditan secara sistematik oleh pegawai terlatih JPV dan Jakim berdasarkan beberapa piawaian yang telah ditetapkan untuk kualiti dan keselamatan produk,” katanya.


Harga tiket Muzium Melaka naik

MELAKA, 14 Mei - Perbadanan Muzium Melaka (PERZIM) memaklumkan kenaikan harga tiket antara RM2 hingga RM10 buat warganegara dan pelancong asing bermula 1 Jun ini.  Timbalan Pengerusi Perbadanan Muzium Melaka (PERZIM), Datuk Akramuddin Abdul Aziz berkata, kenaikan itu melibatkan lima jenis muzium.  Ia adalah Kompleks Muzium Melaka, Kompleks Muzium Samudera, Perkampungan Hang Tuah, Muzium Kesultanan Melaka dan Muzium Kapal Selam.  Jelas beliau penyelarasan harga itu dilaksana bersesuaian dengan penambahbaikan yang dilaksana PERZIM bagi memastikan khazanah yang dipamerkan memberi ilmu bermanfaat buat pengunjung.

Menurutnya, untuk kompleks muzium, ia merangkumi beberapa muzium yang boleh dilawati dengan pembelian satu tiket.   “Untuk Kompleks Muzium Negeri Melaka yang mana ia melibatkan Muzium Sejarah, Muzium Etnografi, Muzium Pendidikan, Muzium Sastera dan Muzium TYT, galeri Laksamana Cheng Ho, ia makna dia kena bayar RM10 untuk masuk enam muzium ni, kenaikan ni bersesuaian dgn apa ilmu-ilmu yang kita dapat di dalam muzium-muzium ini,” katanya di sini.

Datuk Akramuddin yakin penyelarasan harga tiket muzium ini tidak akan merencatkan jumlah pengunjung yang hadir.

(Muzium Hang Tuah, rumah lima pembesar iaitu rumah Hang Tuah, Hang Jebat, Hang Kasturi, Hang Lekir dan Hang Lekiu di dalam satu komponen Hang Tuah Centre(HTC)


Nahas babitkan lima pelajar rentung, pemandu treler didakwa di mahkamah Selasa depan

IPOH, 14 Mei - Pemandu treler muatan besi yang terbabit dalam nahas yang mengorbankan lima pelajar Universiti Sultan Azlan Shah (USAS) dijangka didakwa di mahkamah Selasa depan.  Ketua Polis Daerah Kuala Kangsar, Asisten Komisioner Omar Baktiar Yaacob berkata, ia bagaimanapun bergantung kepada keputusan Timbalan Pendakwa Raya memandangkan kertas siasatan kes akan diserahkan pada hari sama.  Jelasnya, sekiranya Timbalan Pendakwa Raya berpuas hati dengan kertas siasatan, suspek akan dituduh pada petang itu juga.  Dalam pada itu, pihaknya akan membawa suspek ke Mahkamah Majistret Kuala Kangsar esok bagi tujuan permohonan sambungan reman.  Pemandu treler berusia 28 tahun itu sebelum ini direman empat hari bermula Khamis hingga Ahad bagi membolehkan siasatan dijalankan dibawah Seksyen 41(1) Akta Pengangkutan Jalan 1987.

(Ketua Polis Daerah Kuala Kangsar, Asisten Komisioner Omar Baktiar Yaacob)


Agong berkenan berangkat ke Majlis Tahlil dan Istiadat Ziarah Makam Diraja

PEKAN, 14 Mei - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan mencemar duli berangkat ke Majlis Tahlil dan Istiadat Ziarah Makam Diraja sempena istiadat hari hol yang ketiga kemangkatan Almarhum Sultan Ahmad Shah Al-musta'in Billah di Makam Diraja Pekan.  Baginda turut ditemani Pemangku Raja Pahang, Tengku Hassanal Ibrahim Alam Shah.  Turut berangkat Tengku Panglima Raja, Tengku Amir Nasser Ibrahim Shah; Tengku Arif Bendahara, Tengku Muhammad Iskandar Ri’ayatuddin Shah dan kerabat diraja Pahang.  Baginda yang tiba sekitar jam 11.10 pagi tadi disambut barisan ahli majlis mesyuarat kerajaan negeri.  Turut hadir, Ketua Polis Pahang, Datuk Ramli Mohamed Yoosuf.  Pada majlis itu, bacaan Yassin dan tahlil diketuai Mufti Pahang, Datuk Seri Dr Abdul Rahman Osman.  Baginda turut menyiram air mawar dan menabur bunga rampai ke atas makam Almarhum Sultan Ahmad Shah serta beberapa makam kerabat diraja lain.

(Keberangkatan tiba Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah yang ditemani ditemani Pemangku Raja Pahang, Tengku Hassanal Ibrahim Alam Shah)


Kemangkatan Presiden UAE, Agong berangkat ke Abu Dhabi Ahad ini

KUALA LUMPUR, 14 Mei - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga Presiden Emiriah Arab Bersatu (UAE), Sheikh Khalifa Zayed Al Nahyan yang telah kembali ke rahmatullah .Baginda turut menzahirkan rasa dukacita dengan pemergian Almarhum dan berharap agar seluruh keluarga Almarhum tabah menghadapi dugaan .Susulan kemangkatan Sheikh Khalifa, Al-Sultan Abdullah menghubungi Putera Mahkota Abu Dhabi, Sheikh Mohamed Zayed Al Nahyan menerusi panggilan telefon untuk menzahirkan ucapan takziah secara peribadi kepadanya dan seluruh keluarga.

(Yang di-Pertuan Agong menzahirkan ucapan takziah kepada seluruh keluarga Yang Mulia Sheikh Khalifa  Zayed Al Nahyan, Presiden Emiriah Arab Bersatu (UAE)

Seri Paduka Baginda dan Sheikh Mohamed merupakan rakan kolej di Akademi Tentera Diraja Sandhurst (SAN-DURS) pada 1978 dan 1979, dan persahabatan akrab kedua-dua pemimpin kekal sehingga kini.Al-Sultan Abdullah berkenan berangkat ke Abu Dhabi, Ahad ini bersama Ketua-ketua Negara dan Kerajaan lain untuk memberi penghormatan terakhir kepada Al-Marhum.Istiadat Penghormatan Terakhir Almarhum Sheikh Khalifa dijadualkan berlangsung selama tiga hari bermula hari ini hingga Isnin.


Jejambat Jalan Tun Razak dibuka tengah malam ini

KUALA LUMPUR, 14 Mei - Bermula tengah malam ini, warga kota boleh mula menggunakan Jejambat Jalan Tun Razak yang menghubungkan Jalan Langgak Golf dengan Bulatan Kampung Padan apabila laluan tersebut dibuka secara rasmi.Menteri Wilayah Persekutuan, Datuk Seri Shahidan Kassim memaklumkan, jejambat sepanjang 2.8km itu mampu melancarkan aliran trafik dan mengurangkan kesesakan di kawasan tersebut terutama pada waktu puncak.Pembinaan projek tersebut melibatkan laluan susur keluar dan masuk secara keseluruhan sepanjang 1.6km, di mana sebanyak sembilan lokasi keluar dan masuk telah dibina.

(Menteri Wilayah Persekutuan, Datuk Seri Shahidan Kassim merasmikan pembukaan jejambat di sini)

"Jejambat tersebut akan menghubungkan laluan keluar/masuk Lebuh raya Maju Expressway bagi memudahkan penguna dari Putrajaya dan Puchong untuk memasuki Kuala Lumpur selain memberi akses kepada penguna yang ingin keluar daripada jalan Bukit Bintang" katanya selepas merasmikan pembukaan jejambat tersebut di ibu negara Projek tersebut mula dilaksanakan pada 10 Julai 2017 dan siap sepenuhnya pada 11 Mei 2022 melibatkan kos keseluruhan sebanyak RM492.5 juta.


PHM ayam dan telur : KPDNHEP Johor periksa lebih 4,000 peruncit, pemborong dan peladang

JOHOR BAHRU, 14 Mei- Kementerian Perdagangan Dalam Negeri dan Hal Ehwal Pengguna, (KPDNHEP) Johor, memeriksa 4,037 peruncit, pemborong dan peladang sepanjang tempoh Penentuan Harga Maksimum (PHM) ayam dan telur bermula 5 Februari lalu.Pengarah negeri, Mohd Hairul Anuar Bohro berkata, 118 kes mengikut Akta Kawalan Harga dan Anti-Pencatutan 2011 dikesan melibatkan kompaun berjumlah RM100,800.Manakala bagi Skim Harga Maksimum Musim Perayaan Hari Raya Puasa bermula 26 April hingga 10 Mei, 586 peruncit dan pemborong diperiksa.18 kes akta sama dikesan, melibatkan kompaun berjumlah RM2,200.“Kesalahan yang dilakukan mereka yang dikompaun ialah tidak meletakkan tanda harga, menjual lebih harga kawalan dan tidak menggunakan papan tanda harga berwarna merah jambu.” Ujar beliau dalam satu kenyataan.


Petani dan nelayan usah terlalu harapakan subsidi daripada kerajaan - Datuk Seri Dr Stephen Rundi Utom

KUCHING, 14 Mei - Petani serta nelayan perlu mengubah mentaliti yang terlalu mengharapkan bantuan subsidi daripada kerajaan, kata Menteri Pemodenan Pertanian dan Pembangunan Wilayah Sarawak Datuk Seri Dr Stephen Rundi Utom.Beliau berkata sebaliknya mereka seharusnya perlu memupuk sikap berdikari dan tidak terlalu bergantung.Jelasnya, bantuan atau insentif adalah lebih sesuai diberikan kepada mereka yang baru memasuki dan memulakan kerjaya dalam bidang pertanian.“Sampai bila mereka perlu diberikan subsidi, mereka akan selamanya bergantung kepada bantuan. Pada mulanya memang saya berpendapat kita perlu beri bantuan tetapi ia tidak boleh selamanya sama ada anda petani atau nelayan,” katanya.Beliau berkata demikian dalam ucapannya pada acara rakaman pentas Aco Lepa Ajau Birami Gawai oleh Radio Televisyen Malaysia (RTM) malam tadi.Sementara itu, mengambil contoh nelayan, Rundi berkata beliau faham bahawa mereka tidak boleh turun ke laut dalam beberapa bulan setahun kerana musim tengkujuh namun mereka harus memikirkan pendapatan lain semasa waktu tersebut.“(Sekiranya bantuan ingin diberikan), Kita perlu mencari kaedah bagaimana kita dapat lakukan bantuan ini secara efektif dan lebih lestari,” tambahnya.

(Datuk Seri Dr Stephen Rundi Utom menghadiri program  rakaman pentas Aco Lepa Ajau Birami Gawai)


Runtuhan batu, pengguna jalan raya yang melalui Seksyen Bukit Begunan dinasihatkan lebih waspada

SRI AMAN, 14 Mei- Pengguna jalan raya di laluan Sri Aman, Kuching dinasihatkan untuk lebih berwaspada serta berhati-hati ketika melalui Seksyen Bukit Begunan Projek Lebuh Raya Pan Borneo.Ia adalah susulan runtuhan batu yang berlaku petang semalam ekoran hujan lebat. Unit Lebuhraya Pan Borneo J-K-R Sarawak dalam kenyataan di Facebook memaklumkan pasukan tindakan kecemasan J-K-R Sarawak bersama kontraktor terlibat telah bertindak melakukan kerja pembersihan batu-batu yang menjejaskan pergerakan kenderaan di laluan tersebut. Pasukan trafik juga turut berada di lokasi bagi mengawal keadaan lalu lintas. Hujan lebat serta ribut kencang di kawasan Sri Aman kira-kira pukul 6-petang semalam menyebabkan berlakunya runtuhan batu di kawasan laluan berkenaan yang masih dalam pembinaan. Walaubagaimanapun tiada berlaku sebarang kejadian yang tidak diingini melibatkan pengguna jalan raya.

(Hujan lebat serta ribut kencang di kawasan Sri Aman kira-kira pukul 6-petang semalam menyebabkan berlakunya runtuhan batu)


APMM tahan sebuah bot tunda dan tongkang yang tamat tempoh

SARAWAK, 14 Mei - Agensi Penguatkuasaan Maritim Malaysia (APMM) dan Ibu Pejabat Maritim Negeri Sarawak berjaya menahan sebuah bot tunda beserta tongkang yang beroperasi menggunakan dokumen tamat tempoh pada jarak lebih kurang lima batu nautika dari Tanjung Po, Kuching sekitar pukul 10.00 malam, semalam.Pengarah Maritim Negeri Sarawak, Laksamana Pertama Maritim Zin Azman Md Yunus dalam kenyataannya memaklumkan tangkapan dibuat semasa aset Maritim Malaysia sedang melaksanakan Operasi Permai di sekitar perairan Kuching dan telah mengesan sebuah bot tunda berserta tongkang dengan muatan pasir dianggarkan satu tan metrik pada jarak lebih kurang satu batu nautika dari aset Maritim Malaysia.

(Tongkang yang beroperasi menggunakan dokumen tamat tempoh ditahan APMM di sini)

"Hasil pemeriksaan dan geledah mendapati bot tunda tersebut disyaki beroperasi menggunakan dokumen lesen vesel yang telah tamat tempoh dan tidak memiliki sebarang dokumen "Port Clearance" ketika diperiksa oleh penguatkuasa," katanya Bot tunda beserta tongkang tersebut dikendalikan oleh enam kru termasuk nakhoda kesemuanya lelaki berumur dalam lingkungan 22 hingga 67 terdiri dari dua lelaki warga tempatan mempunyai dokumen pengenalan diri yang lengkap, manakala empat lelaki warga India tersebut disyaki memiliki dokumen pengenalan diri yang meragukan.  Kesemua kru, bot tunda serta tongkang dengan muatan pasir yang dianggarkan satu tan metrik tersebut ditahan dan diiring ke Jeti Maritim Malaysia di Muara Tebas untuk siasatan lanjut.  Kes akan disiasat di bawah Ordinan Perkapalan Saudagar 1952 kerana mempamerkan lesen vesel yang telah tamat tempoh ketika diperiksa, dibawah Akta Kastam 1967 kerana tidak memiliki dokumen "Port Clearance" dan Akta Imigresen 1959/63 kerana keempat kru warga asing tersebut disyaki memiliki dokumen pengenalan diri yang meragukan.


Kebanjiran pelancong bukan alasan naikkan harga makanan - KPDNHEP Melaka

MELAKA, 14 Mei - Peniaga makanan di negeri ini diberi amaran agar tidak menjadikan 'kebanjiran’ pelancong ke Melaka sebagai alasan menaikkan harga makanan.Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka Norena Jaafar berkata ini berikutan pihaknya mula mendapat aduan berkaitan kenaikan harga yang tidak munasabah di beberapa restoran di Ayer Keroh."Kita akui menerima aduan malah telah memberikan notis kepada pengusaha restoran yang menaikkan harga sehingga tidak munasabah dan tindakan pemeriksaan telah dilakukan. "Kita tidak mahu kenaikan harga makanan kerana pelancong datang ke Melaka menjadi satu isu sebab kita tahu kos sara hidup di sini sedikit rendah berbanding negeri lain," katanya ketika ditemui pemberita semalam.Tambahnya, antara alasan cubaan peniaga tersebut menaikkan harga adalah untuk menampung kerugian yang dialami mereka selama dua tahun akibat pandemik COVID-19 namun beliau menegaskan ia bukan alasan kerana semua pihak terkesan sepanjang tempoh itu. “Kami juga percaya peniaga ini bukan degil tetapi mencuba nasib dengan naikkan harga antara RM2 hingga RM3 dengan kehadiran pelancong walaupun alasan yang diberikan adalah harga barang mentah meningkat sedangkan ia naik sedikit dan masih terkawal,” katanya. Mengulas lanjut, Norena berkata pihak penguat kuasa KPDNHEP pada Khamis lepas telah menjalankan operasi mengejut selepas menerima aduan daripada pelanggan mengenai kenaikan harga makanan bermasak di sekitar Ayer Keroh."Kita telah mengeluarkan dua notis di bawah Seksyen 21 Akta Kawalan Harga dan Antipencatutan 2011 terhadap pengusaha dua restoran susulan aduan mengenai caj harga makanan ‘tidak masuk akal’."Notis bertulis itu perlu dijawab oleh peniaga atau pemilik dalam tempoh tujuh hari dan sekiranya gagal tindakan boleh dikenakan. Jika didapati bersalah, peniaga itu boleh dikenakan kompaun antara RM100 hingga RM10,000 bagi kesalahan pertama mengikut Akta Kawalan Harga dan Antipencatutan 2011," katanya.

(Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka Norena Jaafar)


Jabatan Kesihatan Negeri Perlis laksana Ops Lebaran Bebas Asap Rokok

KANGAR, 14 Mei - Seramai 23 pegawai dan anggota dari Ibu Pejabat Kementerian Kesihatan Malaysia, Unit Inspektorat dan Perundangan Negeri serta Unit Kawalan Penyakit Tidak Berjangkit Jabatan Kesihatan Negeri melaksanakan Ops Lebaran Bebas Asap Rokok malam tadi.

Tumpuan operasi dikawasan tumpuan perniagaan di Persiaran Makanan Bintong melibatkan pemeriksaan ke atas 33 premis perniagaan.Menurut Timbalan Pengarah Kesihatan Negeri (Kesihatan Awam), Dr Ghazali Chik, dalam operasi berkenaan sebanyak 7 notis dikeluarkan iaitu 5 notis kepada orang awam kerana merokok di premis makanan mengikut peraturan 11(1)(d) Peraturan-Peraturan Kawalan Hasil Tembakau (PPKHT) 2004.Manakala 2 premis makanan turut diberikan notis kerana kesalahan mengikut Peraturan 12(1)(a) selepas didapati gagal memasang tanda larangan merokok.

(Timbalan Pengarah Kesihatan Negeri (Kesihatan Awam), Dr Ghazali Chik bersama turun padang dalam ops ini di sini)

Nilai kompaun yang dikenakan ialah sebanyak RM1,750.00.Antara alasan oleh orang awam yang dikompaun ialah tidak mengetahui larangan merokok di kedai makan; beranggapan larangan merokok sudah tidak dikuatkuasakan dan kelonggaran kawasan larangan merokok berikutan peralihan ke fasa endemik.Beliau memaklumkannya dalam satu kenyataan selepas mengetuai Ops Lebaran Bebas Asap Rokok di Persiaran Makanan Bintong.Sepanjang Januari hingga April lalu, sebanyak 24 operasi Peraturan-Peraturan Kawalan Hasil Tembakau (PPKHT) 2004 telah dilaksanakan dengan 362 premis diperiksa dan 82 notis 32B dikeluarkan dengan melibatkan nilai kompaun keseluruhan sebanyak RM17,500.00.


Masjid Alwi laksana Program Rezeki Subuh Jemaah Junior

KANGAR, 14 Mei - Dalam usaha mengalakkan kanak-kanak berusia 12 tahun ke bawah datang berjemaah pada waktu solat Subuh, pengurusan Masjid Alwi, Kangar melaksanakan Program Rezeki Subuh Jemaah Junior.Menurut Pengerusi Masjid Alwi yang juga Mufti Perlis, Profesor Madya Datuk Dr. Mohd Asri Zainal Abidin, setiap kali hadir solat Subuh berjemaah, insiatif sebanyak RM3 untuk setiap kanak-kanak sebagai hadiah di atas kerajinan mereka untuk mengimarahkan masjid.

(Mufti Perlis, Profesor Madya Datuk Dr. Mohd Asri Zainal Abidin menyerahkan sumbangan kepada jemaah junior di sini)

"Saya yakin lama kelamaan anak-anak kecil ini akan faham dan sebati dalam diri mereka di mana diharapkan terus istiqamah dalam menunaikan ibadah," katanya di sini pagi tadi.Selain itu, anak-anak ini boleh menggunakan duit insentif ini sebagai wang saku ke sekolah ditambah dengan pemberian ibu bapa atau waris.Datuk Dr Mohd Asri turut berharap pihak masjid-masjid lain yang ada di Perlis mengikut jejak langkah Masjid Alwi untuk melatih anak kecil berjemaah di masjid bermula dengan solat Subuh.Bersempena program ini juga, Tabung Insentif Rezeki Subuh Jemaah Junior diwujudkan bagi membuka peluang orang ramai menyumbang kepada program ini.


Identiti tiga pelajar terkorban dalam kemalangan di Lebuhraya Utara Selatan dikenal pasti

TAIPING, 13 Mei - Identiti tiga pelajar yang maut dalam kemalangan di Lebuhraya Utara Selatan, telah dikenal pasti, hasil bedah siasat pemeriksaan odontologi forensik yang dijalankan hari ini.  Pengarah Hospital Taiping, Dr. Narimah Yusof menerusi satu kenyataan berkata, bedah siasat yang dijalankan oleh pasukan Jabatan Perubatan Forensik Hospital Taiping dan Unit Forensik Odontologi Hospital Kuala Lumpur mengambil masa kurang 24 jam bagi mengenal pasti identiti ketiga-tiga mangsa berkenaan.

(Pengarah Hospital Taiping, Dr. Narimah Yusof)

Jelasnya pihak polis telah berhubung dengan waris mangsa bagi urusan pengambilan jenazah dari Hospital Taiping, petang tadi.


Awas jangan terpedaya promosi rawatan alternatif HFMD

(Awas jangan terpedaya promosi rawatan alternatif penyakit HFMD/Foto fail)

KUANTAN, 13 Mei - Jabatan Kesihatan Negeri Pahang (JKNP) menasihati ibu bapa agar tidak terpedaya dengan promosi rawatan alternatif bagi menyembuhkan Penyakit Tangan, Kaki dan Mulut (HFMD).

Pengarah Kesihatan Negeri, Datuk Dr. Nor Azimi Yunus menerusi satu kenyataan berkata, ibu bapa perlu mendapatkan nasihat yang sahih daripada pegawai perubatan dan anggota kesihatan.

Menurutnya, pada kebiasaan jangkitan adalah ringan dan tiada rawatan khusus atau rawatan alternatif untuk merawat jangkitan HFMD.

Sebaliknya rawatan diberikan hanya untuk mengurangkan gejala yang dialami pesakit.

(Pengarah Kesihatan Negeri, Datuk Dr. Nor Azimi Yunus)

"Pesakit dinasihatkan supaya minum banyak air kosong untuk mengelakkan dehidrasi sepanjang tempoh jangkitan, mendapatkan rehat secukupnya serta mengamalkan pemakanan yang sihat dan seimbang," menurut kenyataan itu.

Berdasarkan pemantauan, trend kes HFMD pada minggu ini masih menunjukkan peningkatan, malah trend ini dijangka terus meningkat sekiranya langkah-langkah pencegahan tidak diambil oleh ibu bapa dan pengusaha taska, tadika dan prasekolah.  Sehingga semalam, sebanyak 1,288 kes HFMD dilaporkan di Pahang dengan peningkatan sebanyak 6 kali ganda berbanding hanya 200 kes pada tempoh yang sama tahun lalu.  Daripada jumlah itu, sebanyak 1,150 adalah kes sporadik.  Manakala, 138 kes dikenal pasti hasil daripada penularan yang berlaku di 27 buah taska, tadika dan prasekolah di seluruh negeri Pahang.

Setakat ini tiada penutupan premis dibuat berdasarkan penilaian risiko oleh Pejabat Kesihatan Daerah.


Cuti Wesak : 220,000 kenderaan dijangka guna Lebuhraya KLK, LPT 1

KUANTAN, 13 Mei - Sejumlah 160,000 kenderaan dijangka menggunakan Lebuhraya Kuala Lumpur Karak (KLK), manakala 60,000 kenderaan menggunakan Lebuhraya Pantai Timur Fasa 1 (LPT 1), bermula hari ini hingga Isnin.Pengurus Besar Kanan, Ketua ANIH Berhad, Radzimah Mohd Radzi menerusi satu kenyataan media memaklumkan, kebanyakan pengguna dilihat mengambil peluang cuti hujung minggu yang panjang bersempena cuti umum Hari Wesak.

(220,000 kenderaan dijangka akan guna Lebuh raya KLK dan Lebuh raya Pantai Timur Fasa 1/ANIH Berhad)

Katanya, para pengguna yang bakal memulakan perjalanan pada hari esok diingatkan agar masuk ke lebuh raya sebelum pukul 9 pagi bagi memastikan perjalanan yang lebih selesa dan lancar.  "Ini m3mqndangkan keadaan trafik di Lebuhraya KLK sentiasa menunjukkan peningkatan setiap kali hujung minggu, sejak negara memasuki fasa peralihan ke endemik.  "Pengguna juga dinasihatkan supaya memastikan baki e-wallet, Touch n’Go dan SmartTag mereka mecukupi," kata Radzimah. Pihak ANIH Berhad sentiasa dalam keadaan bersedia untuk memastikan kelancaran dan keselesaan semua pengguna, sepanjang musim perayaan ini.  Pihaknya dalam pada itu turut mengingatkan para pengguna lebuh raya kendaliannya agar sentiasa berhati-hati di jalan raya dalam kemeriahan mereka meraikan cuti umum Hari Wesak yang akan disambut Isnin ini.


255 petugas KKM dihantar ke Mekah, bantu tugas pengoperasian haji

PUTRAJAYA, 13 Mei - Kerajaan meluluskan RM5 juta bagi membiayai perbelanjaan perkhidmatan kesihatan jemaah haji Malaysia pada tahun ini.Menteri Kesihatan, Khairy Jamaluddin berkata selain itu, 255 petugas perubatan Kementerian Kesihatan Malaysia (KKM) termasuk 128 petugas berpengalaman akan dihantar untuk membantu pengoperasian ibadah haji.

"Peruntukan merangkumi perolehan ubat-ubatan dan alat perubatan serta tambang penerbangan dan elaun petugas perubatan."Petugas KKM berperanan mengendalikan kes-kes berkaitan perubatan yang dihadapi Jemaah Haji, mereka turut mengoperasikan fasiliti kesihatan sepanjang berada di Tanah Suci," katanya menerusi kenyataan. Tambah Khairy, susulan risiko penularan COVID-19, ubat antiviral Paxlovid turut dibekalkan sebagai persediaan awal merawat Jemaah Haji yang dijangkiti semasa berada di tanah suci.Dalam pada itu, Khairy menyarankan semua bakal Jemaah haji, terutamanya individu yang berumur 60 tahun dan ke atas dan golongan dewasa berumur 18 hingga 59 tahun yang mempunyai risiko klinikal penyakit teruk, untuk mengambil dos penggalak.


Rundingan nuklear Iran masih ada harapan

(Ketua Dasar Luar Kesatuan Eropah (EU), Josep Borrell/REUTERS)

WANGELS, 14 Mei - Rundingan mengenai program nuklear Iran yang terbantut sejak 2018 menerima nafas baharu susulan rundingan di Tehran, kata Ketua Dasar Luar Kesatuan Eropah (EU), Josep Borrell sambil menambah bahawa beliau yakin perjanjian muktamad dapat dicapai.Borrell berkata misi Utusan EU, Enrique Mora minggu ini untuk membantu memulihkan pakatan nuklear 2015 antara Iran dengan kuasa dunia telah berjalan lebih baik daripada jangkaan."Rundingan telah terhenti dan kini telah disambung semula," kata Borrell kepada pemberita di luar mesyuarat G7 di Jerman."Terdapat perspektif untuk mencapai persetujuan muktamad," katanya.Mora mengadakan perbincangan dua hari dengan ketua perunding Iran, Ali Bagheri di Tehran minggu ini.

(Enrique Mora menghadiri sidang akhbar selepas mesyuarat Pelan Tindakan Komprehensif Bersama (JCPOA) di Vienna, Austria, 9 Disember 2021/REUTERS)

Emir Qatar, Sheikh Tamim bin Hamad Al-Thani, sementara itu bertemu dengan Pemimpin Tertinggi Iran, Ayatollah Ali Khamenei dan Presiden Ebrahim Raisi pada hari Khamis untuk memulihkan rundingan agar kemajuan dapat dicapai.Perjanjian 2015 melonggarkan sedikit sekatan yang dikenakan terhadap Iran sebagai pertukaran untuk mengekang program nuklearnya untuk menjamin bahawa ia tidak dapat membangunkan senjata nuklear, sesuatu yang Tehran sentiasa nafikan.Secara rasmi dikenali sebagai Pelan Tindakan Komprehensif Bersama (JCPA), perjanjian itu tergantung pada 2018 berikutan keputusan unilateral Presiden Amerika Syarikat ketika itu, Donald Trump menarik diri dan mengenakan sekatan yang menghukum terhadap Iran.Tindakan Trump mendorong Tehran untuk menarik balik komitmen dan pematuhannya kepada JCPA. -AFP.


JPJ jalankan siasatan terhadap pemandu, pengendali sebabkan nahas rentung

IPOH, 13 Mei - Siasatan di bawah audit Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) dilakukan ke atas pihak terlibat berhubung insiden kemalangan yang mengorbankan lima pelajar Universiti Sultan Azlan Shah (USAS) di Kuala Kangsar, Rabu lepas.Jabatan Pengangkutan Jalan (JPJ) dalam satu kenyataan memaklumkan, siasatan bersama Agensi Pengangkutan Awam Darat (APAD) itu bagi menentukan bentuk tindakan undang-undang sewajarnya yang boleh diambil.Menurutnya, jika hasil siasatan daripada ICOP mendapati pemandu dan pengendali gagal mematuhi syarat dan permit perkhidmatan oleh APAD dan JPJ, tindakan gantung atau batal permit dan lesen pengendali boleh dilakukan berdasarkan peruntukan di bawah Akta Pengangkutan Awam Darat 2010.

"Tindakan penggantungan lesen memandu boleh diambil JPJ berdasarkan peruntukan di bawah Akta Pengangkutan Jalan (APJ) 1987 sekiranya pemandu dituduh di mahkamah."Selain itu, siasatan polis juga akan menentukan sabitan kesalahan di bawah Seksyen 41(1) Akta 333 akta sama kepada pemandu terbabit untuk hukuman mahkamah yang boleh mengakibatkan pemandu hilang kelayakan daripada memegang atau mendapatkan lesen memandu selama tempoh yang ditentukan," kata kenyataan itu.Semakan menerusi pengkalan sistem mySIKAP JPJ mendapati, pemandu treler berusia 28 tahun terbabit mempunyai lapan rekod kesalahan yang telah selesai dan satu rekod kesalahan masih aktif dengan 12 mata demerit di bawah Sistem Pemberian Mata Demerit Kesalahan Jalan Raya (KEJARA).Katanya, jumlah mata demerit yang dikumpul akan memberi kesan kepada penggantungan atau pembatalan lesen memandu."JPJ memandang serius insiden yang telah berlaku ini dan tidak akan berkompromi dengan sebarang ketidakpatuhan mana-mana pengendali kenderaan perdagangan di Malaysia.


Op Selamat 18: 15,947 kes kemalangan direkodkan

(Anggota Trafik Melaka menyuraikan aliran trafik memasuki Melaka sempena Op Selamat 18, 4 Mei 2022/BERNAMA)

KUALA LUMPUR, 13 Mei - Sebanyak 15,947 kes kemalangan direkodkan di seluruh negara sepanjang Op Selamat 18 yang dilaksanakan selama 10 hari sempena Hari Raya Aidilfitri, bermula 29 April lepas.Jumlah tersebut meningkat satu peratus berbanding 15,836 kes pada Op Selamat 15/2019.Ketua Polis Negara, Tan Sri Acryl Sani berkata kes kemalangan maut pula meningkat tujuh peratus dengan 160 kes, berbanding 150 pada tiga tahun sebelum ini."Manakala jumlah kematian turut merekodkan peningkatan sebanyak empat peratus dengan 166 kes berbanding 160, semasa Op Selamat 15," katanya menerusi kenyataan media hari ini.

Jelasnya, peningkatan kes berlaku berikutan aliran trafik yang tinggi hingga mencecah 5 juta kenderaan."Berikutan pergerakan orang ramai untuk pulang ke kampung dan kembali semula ke ibu kota, PDRM melalui Jabatan Siasatan dan Penguatkuasaan Trafik (JSPT) dengan bantuan pelbagai agensi masih mampu mengawal situasi di jalan raya. "Kesesakan yang berlaku di jalan dan lebuh raya utama telah dapat dikawal dengan baik melalui Op lancar yang telah diatur gerak melibatkan semua elemen PDRM. Manakala pemantauan di udara menggunakan aset PDRM juga dilihat berkesan dalam menangani keadaan luar jangka menjadi lebih buruk," tambah beliau.Selain itu, kes pecah rumah mencatatkan penurunan iaitu 313 kes berbanding 545 kes pada 2019.


RUU anti lompat parti, langkah progresif kerajaan hadapi PRU-15

KOTA TINGGI, 13 Mei - Rang Undang-Undang (RUU) Anti Lompat Parti merupakan langkah progresif kerajaan bagi menghadapi Pilihan Raya Umum Ke-15 (PRU-15) akan datang sekaligus memberikan keyakinan kepada rakyat sebagai pengundi.  Ahli Parlimen Pengerang, Datuk Sri Azalina Othman Said berkata kerajaan bersungguh- sungguh melaksanakan RUU tersebut bagi memberikan keadilan saksama kepada rakyat yang telah memilih wakil rakyat mereka.  Katanya, usaha penggubalan rang undang-undang berkenaan adalah satu perkara positif dibuat di bawah kerajaan kepimpinan Perdana Menteri Datuk Seri Ismail Sabri Yaakob.

"Bila dalam dewan ahli parlimen tu mewakili diri dia lebih daripada parti, luar dewan dia wakil parti jadi itulah kadang-kadang masalah antara parti dengan pengundi."Itu sebabnya kerajaan bercakap tentang lompat parti supaya rakyat tahu ini yang dia undi itu yang dia dapat dan kalau orang itu lompat atas sebab apa kerusi tu dipertandingkan semulalah. Bagi saya itu satu perdekatan yang lebih adillah supaya rakyat tidak rasa tertipu," katanya kepada pemberita ketika ditemui pada Majlis Rumah Terbuka Aidilfitri Parlimen Pengerang di Bandar Penawar, di sini.  Azalina berkata beliau optimis RUU Anti Lompat Parti dapat dibentangkan dan diluluskan sebelum PRU-15.Tambah Azalina, kerajaan hari ini banyak berkompromi untuk melihat perubahan demi memastikan rakyat kekal yakin kepada sistem demokrasi negara.


HFMD di Perak meningkat 10 kali ganda

IPOH, 13 Mei  - Sebanyak 1,636 kes jangkitan penyakit tangan, kaki dan mulut (HFMD) dilaporkan di Perak sehingga 30 April lalu.  Exco Kesihatan, Sains, Alam Sekitar dan Teknologi Hijau, Mohd Akmal Kamarudin berkata, jumlah itu meningkat lebih 10 kali ganda berbanding tempoh sama tahun lalu iaitu hanya 140 kes. "Kes HFMD tinggi dilaporkan dalam kalangan kanak-kanak berumur 6 tahun ke bawah iaitu sebanyak 1,557 kes (95.1%), diikuti kumpulan umur 7 hingga 12 tahun iaitu 70 kes (4.3%) dan selebihnya berlaku pada umur lebih 12 tahun."Wabak HFMD akan dilaporkan apabila terdapat dua atau lebih kes dikesan dalam premis yang sama dalam tempoh 10 hari iaitu dua tempoh inkubasi jangkitan ini," katanya dalam satu kenyataan hari ini.

(Sebanyak 1,636 kes jangkitan penyakit tangan, kaki dan mulut (HFMD) dilaporkan di Perak)

Dalam tempoh tersebut juga, 100 wabak dikesan dengan tiga daerah mencatatkan angka tertinggi iaitu Kinta (28 wabak); Larut, Matang dan Selama (18 wabak) serta Hulu Perak (8 wabak).  "Majoriti lokasi penularan di tadika/taska/prasekolah, rumah persendirian, pusat jagaan kanak-kanak dan sekolah rendah.  "Orang ramai terutama yang mempunyai anak kecil dinasihatkan agar mengambil langkah berjaga-jaga untuk mengurangkan risiko jangkitan," kata Mohd Akmal. Pada masa sama, tidak membawa anak-anak yang bergejala HFMD ke tempat awam.


MADA mulakan operasi kawalan air selepas ban sementara siap sepenuhnya

JITRA, 13 Mei - Lembaga Kemajuan Pertanian Muda (MADA) telah memulakan operasi kawalan paras air Terusan Tengah sejurus kerja-kerja pembinaan ban sementara siap dua hari lalu.Pintu Alator Pelubang Tengah dan operasi pintu struktur Lengkuas Syphon juga telah dibuka sepenuhnya.Pengerusi MADA, Ahmad Tarmizi Sulaiman berkata kerja-kerja pembinaan ban sementara susulan kejadian runtuhan ban kanan Terusan Tengah di struktur Alur Limpah Lengkuas, MADA telah siap sepenuhnya. Kerja baik pulih strukturnya akan menyelesaikan masalah runtuhan ban di kawasan tersebut bagi menjamin bekalan air pengairan di Terusan Tengah untuk kegunaan domestik dan tanaman padi berjalan lancar.

"Bagi pihak MADA kita akan meneruskan usaha untuk pembinaan kekal alor limpah lengkuas ataupun 'steel way' ditapak asal itu."Saya sendiri akan terus berhubung langsung dengan pihak Menteri MAFI bagi kita memohon satu bajet yang khusus bagi pelaksanaan projek ini secara kecemasan bagi kita memulihkan kembali pengairan di Terusan Tengah ini," katanya selepas meninjau pengoperasian ban sementara itu di Kampung Telaga Batu, di sini. Katanya, hasil operasi kawalan paras air yang dijalankan mendapati terdapat peningkatan paras air dalam Terusan Tengah dan Loji Rawatan Air (LRA) SADA.  Tambahnya, LRA Pokok Sena telah mula beroperasi manakala LRA Jenun Lama dan Jenun baru masih boleh beroperasi sepenuhnya. Dalam pada itu, LRA Bukit Pinang beroperasi menggunakan sumber air bekalan dari Sungai Bukit Pinang.


Malaysia dan AS bakal tubuh jawatankuasa kerja untuk banteras buruh paksa - Saravanan

PUTRAJAYA, 13 Mei - Malaysia dan Jabatan Kastam dan Perlindungan Sempadan Amerika Syarikat (US CBP) bakal menjalinkan kerjasama strategik dalam usaha membanteras isu buruh paksa menerusi penubuhan satu jawatankuasa kerja.Menteri Sumber Manusia, Datuk Seri M Saravanan menerusi kenyataan berkata jawatankuasa tersebut akan mengadakan pertemuan setiap tiga bulan dan akan memberi fokus kepada pertukaran maklumat berhubung elemen buruh paksa, termasuk termasuk merangka polisi yang menyokong inisiatif menghapuskan kegiatan itu.Menurutnya, US CBP bakal mengadakan lawatan kerja ke Malaysia pada Mei 2022 dan bersetuju untuk mengadakan bengkel bersama pemain industri di negara ini.

(Menteri Sumber Manusia, Datuk Seri M Saravanan (tengah) ketika dalam lawatan kerja ke Washington)

"Bengkel ini akan memberikan penerangan mengenai perkara berkaitan dengan elemen buruh paksa yang perlu dielakkan oleh pemain industri supaya produk mereka tidak disekat untuk masuk ke pasaran Amerika Syarikat (AS)," katanya.Dalam lawatan kerjanya ke Washington, beliau bertemu Penolong Eksekutif Pesuruhjaya Perdagangan US CBP AnnMarie Highsmith dan Timbalan Setiausaha Bahagian Biro Hal Ehwal Buruh Antarabangsa (ILAB) Jabatan Buruh AS (US DOL) Thea Lee.Mengenai kerjasama dengan US DOL pula, beliau memaklumkan jabatan itu bersetuju untuk berkongsi kepakaran dalam aspek perpindahan teknologi, bina upaya dan program perantis.Katanya, US DOL juga menyarankan agar Malaysia memberi pendedahan kepada pekerja tentang kepentingan berkesatuan.Ini selaras dengan pindaan Akta Kesatuan Sekerja 1959 yang akan dibentangkan di Parlimen Julai depan.Lawatan kerja ini juga membuka peluang kerjasama dua hala dalam membendung gejala buruh paksa selain menjadi platform bagi Amerika Syarikat untuk lebih memahami cabaran-cabaran yang dihadapi Malaysia dalam menangani isu buruh paksa dan kanak-kanak.


RUU Profesion Kerja Sosial dibentang di Parlimen tahun ini

(Rina ketika program Ziarah Kasih dan Penyampaian Surat Kelulusan Bantuan kepada V Theanmoli di Dengkil, hari ini)

DENGKIL, 13 Mei - Rang Undang Undang (RUU) Profesion Kerja Sosial (PKS) dijangka dibentangkan di Parlimen tahun ini.Menteri Pembangunan Wanita, Keluarga dan Masyarakat, Datuk Seri Rina Harun berkata RUU PKS tersebut yang kini di peringkat akhir penggubalan bertujuan memastikan skop pekerjaan bidang terlibat bersifat holistik.Menurutnya, di bawah RUU ini, kakitangan Jabatan Kebajikan Masyarakat (JKM) tidak lagi sekadar memberi bantuan namun lebih profesional dan berterusan."Kita nak supaya profesion kerja JKM ini dipertingkatkan sebab apabila dia kerja sosial, contoh seperti kita lihat mereka yang memerlukan bantuan kewangan, tetapi bukan sekadar itu sahaja. "Melihat juga jika dia mempunyai anak, bagaimana keadaan anak itu. Jadi sebab itu pekerja sosial ini dia boleh membantu keluarga terlibat dengan lebih holistik, itu yang kita nak lihat," katanya.

(Rina ketika ditemui media di Dengkil hari ini)

Beliau ditemui media selepas mengikuti Ziarah Kasih dan Penyampaian Surat Kelulusan Bantuan kepada V Theanmoli, di sini hari ini.Sejak dua tahun lalu, Theanmoli mengalami masalah pernafasan dan kesukaran bergerak selain menghidap obesiti dan penyakit kencing manis.Kisah wanita ini mendapat perhatian susulan laporan akhbar tempatan mengenai kesusahan yang dihadapi dalam membesarkan dua anaknya yang berusia lima dan tujuh tahun setelah ditinggalkan suami sejak empat tahun lepas.


FGM 2020, medan persiapan warga pendidik hadapi revolusi pendidikan digital

BACHOK, 13 Mei - Festival Guru Malaysia (FGM) 2020 memberi fokus kepada pameran pendidikan digital secara hibrid sebagai pendedahan kepada warga pendidik selaras revolusi industri (IR) 4.0.Pengarah Bahagian Sumber dan Teknologi Pendidikan, Kementerian Pendidikan Malaysia (KPM), Maznah Abu Bakar berkata ia bertujuan meneruskan pendidikan digital ketika pandemik COVID-19.Menerusi pameran tersebut, guru-guru diberi idea dan inspriasi untuk melaksanakan pedagogi berteraskan digital.

"Semasa pandemik pelajar dan guru membuat pembelajaran secara atas talian dan sekarang dalam proses endemik ini kita telah kembali ke sekolah secara bersemuka, namun kita tidak mahu melihat pendidikan digital itu terhenti disitu sahaja."Jadi dengan cara simulasi yang kita buat disini kita akan memberi idea dan inspirasi kepada guru-guru macam mana mereka boleh melangkah ke hadapan untuk melaksanakan pendidikn digital secara hibrid ini," katanya ketika ditemui di FGM 2022 di Dewan Canselor, Universiti Malaysia Kelantan Kampus Bachok. FGM 2020 yang bermula semalam sehingga 16 Mei itu turut menerapkan 14 elemen menerusi Sekolahku SEJAHTERA antaranya seronok, adab, eksplorasi dan rasionalisasi.


PM hulur sumbangan peribadi kepada keluarga tiga pelajar maut dalam kemalangan

KUALA KANGSAR, 13 Mei - Perdana Menteri, Datuk Seri Ismail Sabri Yaakob hari ini menyampaikan sumbangan peribadi kepada keluarga tiga pelajar Universiti Sultan Azlan Shah (USAS) yang terkorban dalam kemalangan maut di Lebuh Raya Utara Selatan, awal pagi semalam.Sumbangan berkenaan disampaikan Setiausaha Politik kepada Perdana Menteri, Datuk Syed Mohd Fazmi Sayid Mohamad di penginapan yang disediakan Kerajaan Negeri Perak untuk keluarga mangsa kemalangan berkenaan di sini hari ini.

(Datuk Syed Mohd Fazmi Sayid Mohamad)

"Saya mewakili Perdana Menteri menziarahi keluarga mangsa yang masih berada di sini atas arahannya dan menyampaikan sumbangan wang tunai kerana beliau kini berada di Amerika Syarikat untuk menghadiri mesyuarat."Perdana Menteri mengucapkan takziah dan berharap tindakan segera diambil bagi menyelesaikan urusan pengecaman jenazah yang dihantar ke Unit Forensik Hospital Taiping hari ini."Kita telah berhubung dengan pihak berkaitan dari segi pengecaman kalau boleh diselesaikan pada hari ini untuk dihantar ke kawasan masing-masing untuk dikebumikan kerana ia harapan pihak keluarga," katanya ketika ditemui pemberita selepas menziarahi keluarga mangsa. Terdahulu, Timbalan Menteri di Jabatan Perdana Menteri (Tugas-tugas Khas), Datin Mastura Mohd Yazid turut meluangkan masa menziarahi ahli keluarga mangsa selain menyampaikan sumbangan peribadi.  Beliau yang juga Ahli Parlimen Kuala Kangsar turut memaklumkan, pihaknya akan memastikan segala urusan berkaitan diselesaikan secepat mungkin.


Mayat kru kapal layar terjatuh bot ditemukan

ALOR SETAR, 13 Mei- Mayat lelaki yang juga kru sebuah kapal layar yang dikhuatiri lemas selepas dipercayai terjatuh dari sebuah bot di perairan Kuah, Langkawi, Rabu lepas, ditemukan pagi tadi.Ketua Polis Daerah Langkawi ACP Shariman Ashari berkata mayat Ahmad Nur Hassanuddin Ibrahim, 23, dijumpai oleh orang awam dalam keadaan terapung pada 7.15 pagi.“Polis menerima maklumat daripada orang awam terdapat satu mayat terapung antara Pulau Bumbun dan Pulau Tuba dengan jarak lebih kurang 1.5 batu nautika dari lokasi mangsa dipercayai terjatuh ke dalam laut.“Mayat mangsa kemudiannya telah dibawa balik ke Jeti Dato’ Syed Omar dengan menaiki bot Jabatan Bomba dan Penyelamat Malaysia (JBPM),” katanya dalam kenyataan di sini, hari ini.Beliau berkata pegawai kesihatan telah mengesahkan kematian mangsa manakala ibu serta kakak mangsa juga telah mengesahkan identiti mangsa.“Mayat mangsa telah dibawa ke Hospital Sultanah Maliha, Langkawi untuk proses bedah siasat dan operasi pencarian ditamatkan sepenuhnya pukul 9 pagi,” katanya.Pada Rabu, Ahmad Nur Hassanuddin yang bekerja sebagai kru Sunset Dinner Cruise dipercayai cuba mengejar kapal layar berkenaan dengan menggunakan bot kecil selepas terlewat hadir bertugas sebelum terjatuh dari bot berkenaan.

(Ketua Polis Daerah Langkawi ACP Shariman Ashari)


Banteras budaya kerja toksik di hospital - Khairy

KUALA LUMPUR, 13 Mei - Menteri Kesihatan, Khairy Jamaluddin pagi tadi mengadakan pertemuan bersama doktor pelatih di Hospital Selayang.Pertemuan tersebut bagi mendengar pengalaman mereka sepanjang bertugas di hospital.Menerusi hantaran di Twitter, Khairy memaklumkan doktor pelatih meluahkan pelbagai perkara kepada beliau dan terdapat jabatan yang mempunyai persekitaran kerja yang bagus.Namun, ada pula yang boleh diperbaiki.

(Khairy mendengar pengalaman doktor pelatih ketika lawatannya di Hospital Selayang, pagi tadi/Twitter Khairy Jamaluddin)

Katanya lagi, beliau tidak mahu budaya kerja toksik di hospital."Saya tidak mahu budaya kerja yang toksik di hospital. Zaman dahulu dan zaman sekarang lain. Work environment mesti ada respect, support and empowering. Bukan abusive and humiliating," tulisnya.Beliau turut memaklumkan akan mengumumkan ahli jawatankuasa petugas bebas yang diberi masa dua bulan untuk menyiasat kes buli dalam kalangan doktor pelatih petang ini."Petang nanti saya umumkan anggota pasukan bebas yang diberi masa dua bulan untuk siasat budaya kerja di hospital dan isu buli dan membuat syor untuk memperbaiki keadaan work culture Kementerian Kesihatan," tambah beliau.Sebelum ini, Khairy mengumumkan Kementerian Kesihatan akan menubuhkan pasukan petugas bebas bagi menyiasat kematian seorang doktor pelatih di Hospital Pulau Pinang, baru-baru ini.Jawatankuasa tersebut turut bertindak untuk meneliti dakwaan budaya buli yang berlaku antara doktor dan doktor pelatih di hospital awam.


Melaka catat hampir seribu kes HFMD, 11 pusat jagaan kanak-kanak ditutup

MELAKA, 13 Mei - Sebanyak 11 premis berkaitan pusat jagaan kanak-kanak terpaksa ditutup selepas Melaka mencatatkan 977 kes Penyakit Tangan, Kaki dan Mulut (HFMD).Pengarah Jabatan Kesihatan Negeri Melaka (JKNM) Dr Rusdi Abd Rahman berkata jumlah tersebut adalah daripada 13 kluster dilaporkan membabitkan tadika, taska, pusat jagaan dan rumah setakat minggu ini."Terdapat peningkatan kes HFMD setakat Minggu Epidemiologi 18 (ME18) tahun ini berbanding hanya 95 kes bagi tempoh sama tahun lepas."Untuk itu, kita telah mengarahkan 11 premis iaitu tadika, taska dan pusat jagaan melibatkan tujuh di daerah Jasin, Melaka Tengah (tiga) dan sebuah premis di Alor Gajah ditutup di bawah Akta Pencegahan dan Pengawalan Penyakit Berjangkit 1988,"kata Dr Rusdi.Selain itu katanya, dua kes turut dilaporkan melibatkan rumah persendirian. Menurutnya selain pemantauan berterusan daripada JKNM, beberapa sesi pertemuan akan diadakan bersama pengusaha tadika dan taska.Beliau berkata langkah itu penting walaupun situasi HFMD di Melaka masih terkawal, ibu bapa perlu berwaspada termasuk peka terhadap tanda-tanda penyakit itu pada anak-anak. "Jika ada anak-anak menunjukkan tanda-tanda dijangkiti, ibu bapa dinasihatkan tidak menghantar anak-anak ke sekolah atau tadika, sebaliknya segera ke klinik untuk rawatan lanjut," katanya.- BERNAMA

(Pengarah Jabatan Kesihatan Negeri Melaka (JKNM) Dr Rusdi Abd Rahman)


PVATM Negeri Sembilan anjur makan amal kumpul dana bantu ahli kurang bernasib baik

SEREMBAN, 13 Mei - Persatuan Veteran Angkatan Tentera Malaysia (PVATM) Negeri Sembilan akan menganjurkan majlis makan malam amal sebagai usaha melestari program kebajikan kepada veteran yang kurang bernasib baik.Menurut Yang Dipertua PVATM negeri, Adnan Ahmad, dana tersebut akan digunakan sepenuhnya untuk memberi bantuan kebajikan kepada anggota dan keluarga veteran yang amat memerlukan.Tambahnya, sumbangan daripada orang ramai amat dialu-alukan agar bantuan dapat disalur kepada ahli OKU, balu dan anak-anak yatim termasuk bantuan perbelanjaan hospital."Saya berharap agar masyarakat setempat dapat menyumbang dana wang kepada veteren2 kita kurang upaya khusunya pada veteren perang yang akan kita raikan jumlah sumbangan tertakluk pada sumbangan sempena majlis makan malam amal," kata Adnan.Majlis makan malam amal itu akan diadakan pada 25 Jun depan bertempat di Hotel Royal Chulan, Seremban yang disempurnakan oleh Menteri Besar Negeri Sembilan, Datuk Seri Aminuddin Harun.Untuk maklumat lanjut orang ramai boleh menghubungi talian 06-7630977.

(Yang Dipertua PVATM Negeri, Adnan Ahmad)


Lima termasuk tiga kanak-kanak cedera dalam kemalangan di Lebuhraya Elite

KUALA LUMPUR, 13 Mei - Lima individu termasuk tiga kanak-kanak cedera dalam kemalangan di KM 9.2 Lebuhraya Utara-Selatan Hubungan Tengah (Elite) dekat Subang di sini malam tadi.Jabatan Bomba dan Penyelamat Malaysia (JBPM) menerima panggilan kejadian itu pada 11.55 malam.Menurut Pengarah Jabatan Bomba dan Penyelamat Selangor, Norazam Khamis, sebuah jentera dari Balai Bomba dan Penyelamat Subang dengan kekuatan enam pegawai serta anggota bergegas ke lokasi kejadian.

(Pengarah Jabatan Bomba dan Penyelamat Selangor, Norazam Khamis)

"Saksi memaklumkan insiden tersebut membabitkan tujuh kenderaan namun apabila pihaknya tiba di tempat kejadian, hanya tiga kenderaan berada di lokasi iaitu lori yang melanggar kereta Perodua Axia dinaiki empat sekeluarga dan kenderaan pelbagai guna (MPV) dinaiki tujuh warga Bangladesh."Lima mangsa yang cedera ringan, masing-masing tiga mangsa menaiki kereta iaitu lelaki berusia 42 tahun bersama dua anak lelakinya berusia 13 dan 10 tahun. Manakala, dua lagi mangsa menaiki MPV iaitu wanita berusia 59 tahun serta kanak-kanak perempuan berusia lima tahun,” katanya dalam kenyataan.Beliau berkata kesemua mangsa terbabit dikeluarkan dari kenderaan dengan bantuan orang awam dan dihantar ke Hospital Putrajaya untuk rawatan lanjut.Bagaimanapun, pemandu lori dipercayai menghilangkan diri dari lokasi kejadian.


Malaysia-AS perkukuh kerjasama, meterai empat MOU, tiga LOI

WASHINGTON D.C, 13 Mei- Malaysia dan Amerika Syarikat memperkukuh kerjasama dengan pertukaran empat memorandum persefahaman (MOU) serta penyerahan tiga surat niat (LOI) dan satu surat kelulusan. MOU yang dimeterai membabitkan Perbadanan Pembangunan Sumber Manusia (HRD Corp) dan tiga entiti Amerika.  Pertukaran MOU disaksikan oleh Perdana Menteri Datuk Seri Ismail Sabri Yaakob di sini pada Rabu (Khamis di Malaysia).  Tiga MOU berkenaan dicapai bersama Perikatan Inovasi, Teknologi dan Perkhidmatan Dunia (WITSA); Accenture PLC dan Institut Persijilan Sumber Manusia (HRCI).  Ketua Eksekutif HRD Corp Datuk Shahul Dawood menjelaskan, MOU itu membolehkan latihan yang lebih baik untuk rakyat Malaysia.  "Apabila kita melakukan pendigitalan, ia memerlukan banyak teknologi dan kandungan. Kita sedang memburu kandungan yang baik dan Amerika menawarkan salah satu kandungan teknologi terbaik. "Jadi sekarang kita membawa balik teknologi tersebut, memindahkan kembali ke negara supaya rakyat dan tenaga kerja akan lebih mampu untuk menghadapi cabaran dalam peluang pekerjaan. “Modul latihan dan kepakaran mereka (Amerika) kaya dengan kandungan dengan penggunaan teknologi terkini, yang merupakan aspek penting dalam pembangunan tenaga kerja. Pendedahan sedemikian akan meningkatkan permintaan tenaga kerja kita di peringkat serantau dan antarabangsa,” katanya.

(Pertukaran MOU disaksikan oleh Perdana Menteri Datuk Seri Ismail Sabri Yaakob di sini pada Rabu (Khamis di Malaysia)

Sementara itu, Pengarah Urusan Accenture Allison M. Hord berkata syarikatnya bersedia untuk berkongsi latihan meningkatkan kemahiran dan melatih semula dengan Malaysia."Kami sangat teruja untuk menyokong pusat penempatan, khususnya platform di belakangnya, menggunakan A.I dan analitik serta data untuk benar-benar membantu menghubungkan warga Malaysia kepada peluang pekerjaan baharu," katanya.Setiausaha HR Certification Institute, Gardiner Hempel berkata mereka bersedia membantu membangunkan tenaga kerja Malaysia untuk semua industri."Malaysia mungkin berada di kedudukan terbaik dalam ASEAN dan Asia-Pasifik. "Beberapa pesaing besar adalah negara-negara besar, tetapi ini adalah peluang yang besar untuk mendapatkan kumpulan bakat, dan ia sejajar dengan tumpuan Malaysia terhadap kepelbagaiannya, pangkalan bakatnya yang berpendidikan, dan untuk menjadi suara dan peneraju terkemuka pembangunan intel, yang merupakan tunjang daya saing dalam persada global masa depan. "Jadi ia satu peluang yang baik untuk Malaysia. Kami sangat gembira untuk menjadi sebahagian daripadanya sebagai rakan kongsi eksklusif.  Setiausaha Agung World Information Technology and Services Alliance (WITSA) Dr James Poisant pula berkata latihan mereka memberi tumpuan kepada bagaimana teknologi dapat membantu meningkatkan kehidupan manusia."Hari ini kami menandatangani perkongsian yang sangat menarik dengan Perbadanan Pembangunan Sumber Manusia untuk bekerjasama secara strategik dalam acara yang dipanggil Kongres I.T Dunia yang berlangsung di Malaysia dari 13 hingga 15 September tahun ini. Jadi kami sangat teruja dengan kerjasama ini," katanya.


28% kanak-kanak di Malaysia lengkap vaksinasi COVID-19

KUALA LUMPUR, 13 Mei- Sebanyak 993,652 atau 28% kanak-kanak berumur lima hingga 11 tahun di negara ini lengkap menerima vaksin di bawah Program Imunisasi COVID-19 Kebangsaan untuk Kanak-Kanak (PICKids) setakat semalam.Menurut laman web COVIDNOW, sebanyak 1,596,416 kanak-kanak atau 45% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,901,725 atau 93.3% telah lengkap vaksinasi manakala 2,999,490 atau 96.4% menerima sekurang-kurangnya satu dos vaksin.Dalam masa sama, sejumlah 16,057,632 atau 68.2% golongan dewasa telah menerima dos penggalak manakala 22,970,424 atau 97.6% telah lengkap dua dos dan 23,245,673 atau 98.8% menerima sekurang-kurangnya satu dos vaksin COVID-19.Bagi pemberian dos harian pula, sebanyak 37,536 dos vaksin COVID-19 diberikan semalam melibatkan 16,994 dos pertama, 16,459 dos kedua dan 4,083 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 70,551,572.Sementara itu, menurut portal GitHub Kementerian Kesihatan (KKM), sebanyak empat kes kematian akibat COVID-19 direkodkan semalam dengan dua kes dilaporkan di Perak, dan masing-masing satu kes di Perlis dan Selangor.


Debat Anwar-Najib berlangsung aman, tanpa provokasi

(Datuk Seri Anwar (kiri) dan Datuk Seri Najib (kanan)/FOTO BERNAMA)

KUALA LUMPUR, 13 Mei-Debat Perdana antara Presiden PKR, Datuk Seri Anwar Ibrahim dengan bekas Perdana Menteri, Datuk Seri Najib Tun Razak yang membincangkan hal berkaitan Sapura Energy Bhd (SEB) dan isu masa depan negara malam ini berjalan lancar.Bermula tepat 9 malam, program yang berlangsung di Auditorium Tunku Abdul Rahman, Pusat Pelancongan Malaysia (MaTiC) di sini dihadiri kira-kira 400 orang termasuk tokoh politik, ahli korporat, pakar ekonomi, ahli akademik, mahasiswa selain penyokong kedua-dua pemimpin.

Debat itu merangkumi tiga bahagian iaitu bahagian pertama berhubung permasalahan dihadapi syarikat minyak dan gas SEB sama ada ia perlu diselamatkan atau tidak.Bahagian kedua berkisar tentang 'Masa Depan Malaysia' yang merangkumi aspek ekonomi, politik, urus tadbir serta hala tuju negara dan bahagian ketiga dikhususkan untuk sesi soal jawab.

(Bekas Perdana Menteri, Datuk Seri Najib Razak dan Ketua Pembangkang, Datuk Seri Anwar Ibrahim, ketika Debat Perdana Anwar-Najib di Dewan Tunku Abdul Rahman, Pusat Pelancongan Malaysia (MATIC), Kuala Lumpur/FOTO FB ANWAR)

Bagi memastikan tiada perkara tidak diingini berlaku, pemeriksaan keselamatan yang ketat dibuat ke atas penonton yang hadir sebelum memasuki dewan. –BERNAMA


Isu penerbangan lewat: Nanta nafi dakwaan berpihak terhadap AirAsia

(Nanta (kanan) pada pertemuan dan sesi penerangan teknikal dan justifkasi rentetan isu kelewatan rangkaian penerbangan AirAsia/FOTO FB NANTA)

KUALA LUMPUR, 13 Mei- Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menafikan dakwaan beliau berpihak kepada syarikat penerbangan AirAsia dalam isu kelewatan penerbangan syarikat itu baru-baru ini.Nanta berkata, beliau dan kementeriannya telah mengambil langkah proaktif apabila menerima aduan daripada pengguna berkaitan isu terbabit.Katanya, disebabkan aduan dibuat kepada KPDNHEP dan di atas dasar prihatin dan menjaga hal ehwal pengguna, saya telah berhubung dengan syarikat AirAsia bagi mendapatkan penjelasan lanjut berkenaan masalah yang menimpa pengguna.Menurutnya, beberapa kenyataan telah dikeluarkan di platform sosial media bagi berkongsi hasil libat urus bersama AirAsia termasuk inti pati pertemuan antara KPDNHEP dengan pengurusan tertinggi AirAsia pada petang Khamis."Disebabkan aduan dibuat kepada KPDNHEP dan di atas dasar kementerian ini yang prihatin dan menjaga hal ehwal pengguna, saya telah berhubung dengan syarikat AirAsia bagi mendapatkan penjelasan lanjut berkenaan masalah yang menimpa pengguna.Beliau dalam satu kenyataan berkata, pihaknya memahami isu berkaitan syarikat penerbangan tertakluk di bawah Kementerian Pengangkutan dan Suruhanjaya Penerbangan Malaysia (MAVCOM).Beliau berkata, kenyataan yang dibuat tidak menyebelahi pihak AirAsia, malah beliau sendiri telah mendesak syarikat itu untuk memberi keutamaan kepada kebajikan pengguna yang terjejas dan terkesan.

(Pertemuan turut dihadiri Pengerusi Eksekutif Kumpulan AirAsia Datuk Kamarudin Meranun, Ketua Pegawai Eksekutif AirAsia Berhad Riad Asmat, Ketua Setiausaha KPDNHEP Tuan Azman Mohd Yusof dan Timbalan Ketua Setiausaha (Pendayaupayaan Pengguna) KPDNHEP Datin Roszanina Wahab/FOTO FB NANTA)

"Tuduhan yang mengatakan saya memihak kepada AiraAsia adalah tidak wajar dan saya berharap ia dapat dihentikan," katanya.Nanta berkata, beberapa kenyataan telah dikeluarkan di platform sosial media bagi berkongsi hasil libat urus bersama AirAsia termasuk hasil dan inti pati pertemuan antara KPDNHEP dengan pengurusan tertinggi AirAsia petang Khamis.


Kerabat Diraja Britain lawat Pameran Tenun Pahang Diraja

(Raja Permaisuri Agong berkenan menerangkan cara penenunan kepada The Princess Royal Britain semasa melawat pameran Tenun Pahang Diraja/ FOTO ISTANA NEGARA)

LONDON, 13 Mei- Raja Permaisuri Agong Tunku Hajah Azizah Aminah Maimunah Iskandariah berkenan menerima kunjungan hormat dan menyantuni The Princess Royal Britain, Princess Anne di Suruhanjaya Tinggi Malaysia di Belgrave Square, petang Rabu. Menurut hantaran di laman sosial rasmi Istana Negara, Princess Anne yang merupakan puteri tunggal Ratu Elizabeth II, berkenan melawat Pameran Tenun Pahang Diraja yang diadakan buat julung kalinya sempena Minggu Kraf London dari 9 hingga 15 Mei.Tunku Azizah, yang juga penaung Yayasan Tenun Pahang Diraja, turut berkenan memberi penerangan kepada The Princess Royal mengenai pameran seni kraf tenunan yang menampilkan tenunan hasil kerja tangan penghuni di Penjara Penor dan Penjara Bentong, Pahang termasuk busana pilihan pakaian Raja Permaisuri Agong sendiri, serta koleksi rekaan dan tenun peribadi.Pameran yang bertemakan "Menyulam Harapan" (Weaving Hope) turut menampilkan fabrik arkib dari Muzium Pahang dan koleksi baju kurung dan samping Riau-Pahang serta penenun yang merupakan bekas penghuni penjara.Pameran Tenun Diraja Pahang itu adalah satu daripada dua negara terpilih iaitu Malaysia dan Norway untuk menjayakan Pavilion Negara, yang ditampilkan bagi mengukuhkan festival kraf yang menjadi platform berkongsi perspektif global, dan menyerlahkan perhatian terhadap London sebagai hab antarabangsa untuk mempertemukan pembuat dan kreativiti cemerlang dari seluruh dunia.Terdahulu, Tunku Azizah turut berkenan menerima kunjungan hormat dan menyantuni Birgitte, The Duchess of Gloucester yang melawat pameran tenunan yang mendapat perhatian rakyat Britain serta orang kenamaan.

The Duchess of Gloucester, yang berasal dari Denmark berkahwin dengan Putera Richard, Duke of Gloucester, sepupu kepada Ratu Elizabeth II.

(Tunku Hajah Azizah Aminah Maimunah bersama Duchess of Gloucester Britain ketika berangkat ke pameranTenun Pahang Diraja yang dipamerkandi London Craft Week di bangunan Suruhanjaya Tinggi Malaysiadi Belgrave Square/FOTO ISTANA NEGARA)

Dalam lawatan ke pameran itu, The Princess Royal Britain dan The Duchess of Gloucester masing-masing turut berkenan meluangkan masa menyaksikan demonstrasi penghasilan kain tenun oleh penenun Tenun Pahang Diraja. -BERNAMA


KKM lulus pendaftaran bersyarat evuslheld, cegah jangkitan COVID-19

KUALA LUMPUR, 12 Mei - Kementerian Kesihatan Malaysia (KKM) bersetuju memberikan kelulusan pendaftaran bersyarat bagi produk Evusheld 100 miligram per milimiter (mg/ml) Solution For Injection (Tixagevimab 100 mg/ml dan Cilgavimab 100 mg/ml) keluaran Astrazeneca AB, Sweden.Ketua Pengarah Kesihatan Tan Sri Dr. Noor Hisham Abdullah berkata produk itu digunakan sebagai pencegahan jangkitan COVID-19 berikutan pra-pendedahan COVID-19 kepada orang dewasa dan remaja berumur 12 tahun ke atas dengan berat sekurang-kurangnya 40 kilogram.”Selain itu, ia juga digunakan ke atas individu yang berkemungkinan tidak memperoleh tindak balas imun mencukupi terhadap vaksinasi COVID-19 atau individu yang tidak disyorkan vaksinasi COVID-19,” katanya dalam kenyataan di sini malam ini. Menurut Dr Noor Hisham keputusan kelulusan tersebut dibuat pada Mesyuarat Pihak Berkuasa Kawalan Dadah (PBKD) kali ke-372 yang bersidang hari ini.

(Ketua Pengarah Kesihatan Tan Sri Dr. Noor Hisham Abdullah)

Beliau berkata penggunaan Evusheld adalah berdasarkan garis panduan klinikal yang dikeluarkan KKM dan produk itu bukan untuk digunakan sebagai pengganti vaksinasi COVID-19 serta pematuhan prosedur operasi standard (SOP) masih perlu dilaksanakan.Katanya kelulusan pendaftaran bersyarat itu memerlukan maklumat kualiti, keselamatan dan keberkesanan produk itu dipantau serta dinilai secara berterusan oleh Bahagian Regulatori Farmasi Negara (NPRA).Ia dibuat berdasarkan data-data terkini dari semasa ke semasa bagi memastikan perbandingan manfaat risiko (benefit-over-risk) bagi produk tersebut kekal positif. -BERNAMA


Beregu wanita negara tamatkan penantian 21 tahun raih emas Deaflympics

KUALA LUMPUR, 12 Mei -Beregu wanita OKU pendengaran negara, Boon Wei Ying/Foo Zu Tung meraih pingat emas pertama Malaysia dalam acara badminton di Sukan Deaflympics 2022, Brazil.

Wirawati-wirawati negara yang turun ke gelanggang dengan berbekalkan pengalaman beraksi dalam edisi 2017 di Turki, bermain dengan cukup cemerlang.

Mereka berjaya menewaskan gandingan yang menduduki ranking pertama, Jung-Yu Fan/Yan-Ru Shen dari China dengan 21-14, 5-21, 21-18.

(Boon Wei Ying-Foo Zu Tung meraikan kejayaan meraih emas pada Sukan Deaflypic Brazil/MSDEAF)

Kemenangan bersejarah itu menamatkan kemarau pingat emas selama 21 tahun setelah kali terakhir dimenangi Zana Azizul Ujang pada 2001 di Rom, Itali.

Gandingan Boon Wei Ying/Edmund Teo Seng Keong turut mencipta kejutan dalam acara beregu campuran dengan meraih pingat perak setelah tunduk kepada pasangan Abhinav Sharma/Jevlin Jayaratchagan 14-21,7-21 dalam perlawanan akhir.

Boon Wei Ying juga berjaya mendapatkan pingat gangsa acara perseorangan wanita buat negara setelah lawannya dari Jepun dibatalkan penyertaan kerana positif COVID-19.


Punca pencemaran Sungai Ngulang pada 2 Mei lalu, dikenalpasti

PADANG BESAR, 12 Mei - Jabatan Alam Sekitar (JAS) Perlis mengesahkan punca pencemaran Sungai Ngulang pada 2 Mei lalu disebabkan kebocoran kolam efluen dan kesan pelepasan efluen tidak dirawat ke longkang awam.  Siasatan turut mendapati pelepasan efluen tidak dirawat itu adalah dari sebuah premis yang beroperasi di Kawasan Perindustrian Bukit Keteri.  Pengarah JAS Perlis, Mohamad Fitri Said dalam kenyataannya memaklumkan premis terbabit telah diarahkan untuk menghentikan operasi pengeluaran serta-merta.Proses pengeluaran hanya boleh dijalankan apabila Sistem Pengolahan Efluen Perindustrian (SPEP) beroperasi sepenuhnya.

Sampel efluen telah diambil untuk dianalisa oleh Jabatan Kimia Malaysia bagi tindakan lanjut diambil dibawah Akta Kualiti Alam Sekeliling dan kertas siasatan dibuka untuk tujuan pendakwaan.  Sekiranya pihak kilang didapati melanggar Akta Kualiti Alam Sekeliling (AKAS) 1974, tindakan boleh diambil jika sabit kesalahan dan boleh didenda maksimum RM100,000 dan penjara hingga lima tahun.  Pemantauan lanjut terhadap lain-lain premis turut akan dilaksanakan bagi memastikan pematuhan kepada AKAS 1974.  Tindakan tegas sentiasa diambil terhadap premis yang gagal mengikuti peraturan-peraturan yang ditetapkan.


Jururawat ibarat jantung negara

KUALA LUMPUR, 12 Mei - Ketua Pengarah Kesihatan, Tan Sri Dr Noor Hisham Abdullah menyifatkan jururawat seperti jantung kepada sistem kesihatan negara.Katanya, jika fungsi jantung berhenti maka tergendalalah segala perancangan kesihatan yang telah diatur.Hisham berkata, hari jururawat yang disambut pada 12 Mei setiap tahun itu merupakan hari bagi menghargai kepada mereka yang telah banyak berjuang terutama dalam membendung jangkitan wabak COVID-19 yang melanda negara. Selain itu pengiktirafan dan pujian harus diberikan kepada seluruh kakitangan Kementerian Kesihatan (KKM) khususnya jururawat yang memberikan perkhidmatan tanpa henti untuk tempoh lebih dua tahun.

(Hisham bercakap kepada media selepas merasmikan pelancaranPameran Evolusi Baju Seragam Jururawat sempena sambutan Hari Jururawat di sini)

"Dan sekarang ini kita beralih untuk melihat kepada kes-kes non-covid iaitu kes-kes yang tertangguh dan kita bergantung kepada jururawat, seolah-olah adalah jantung Kementerian Kesihatan. Tanpa jururawat kita tidak dapat menjalankan pembedahan dalam dewan bedah, jadi jururawat amat penting untuk memberi bakti dan menjayakan perkhidmatan kesihatan," menurut Hisham di sini.


RM400 juta untuk kerja-kerja naik taraf elak banjir di Janda Baik

BENTONG, 12 Mei - Kerajaan Persekutuan melalui Jabatan Pengairan dan Saliran (JPS) memperuntukkan RM400 juta untuk perancangan jangka panjang mengelak kejadian banjir berulang di Janda Baik.Ketua Setiausaha Negara, Tan Sri Mohd Zuki Ali berkata antara inisiatif yang akan dilaksanakan termasuk pembinaan tebatan banjir.  Bagi perancangan jangka pendek pihak JPS telah bersetuju untuk melakukan kerja-kerja pembersihan dan mendalamkan sungai di daerah itu dalam masa terdekat.  "Kita di peringkat persekutuan kita sudah bincangkan di Jemaah Menteri sebenarnya, perlu ada tindakan jangka pendek dan jangka panjang. Jangka pendek kita perlu dalam kan sungai, tetapi jangka panjang makna secara menyeluruh, tebatan banjir mungkin perlu kolam takungan," kata Mohd Zuki di sini.

(Kejadian banjir kilat di Janda Baik)

Menerusi program itu setiap keluarga menerima bantuan wang tunai RM1,000 daripada Kerajaan Persekutuan.  Mohd Zuki berkata bantuan tersebut merupakan bantuan segera yang disampaikan sebelum bantuan susulan lain yang akan diberi setelah maklumat lengkap penduduk diterima.  "Kita dah meneliti, hari ni kita datang untuk bantuan segera. Kita belum dapat maklumat tepat tapi kita jangka kan ramai terkesan mungkin banyak peralatan yang rosak dan kita akan beri bantuan seperti biasalah, seperti mana pada mangsa-mangsa banjir sebelum ni. Bantuan barangan keperluan asas dan juga bantuan kerosakan kenderaan," katanya lagi.

Beliau berkata demikian selepas program pengagihan Bantuan Wang Ihsan kepada 160 Ketua Isi Rumah (KIR) melibatkan 560 penduduk terjejas banjir kilat di Janda Baik, Bentong, Pahang.

Turut hadir Ketua Pengarah Jabatan Pengairan dan Saliran, Datuk Insenior Dr. Md Nasir Md Noh, Ketua Polis Pahang, Datuk Ramli Mohamed Yoosuf dan Pengarah Jabatan Bomba dan Penyelamat Malaysia (JBPM) Pahang, Datuk Insenior Dr Wan Mohammad Zaidi Wan Isa.

Tambahnya surau-surau yang terjejas teruk di empat kampung terlibat serta dua buah sekolah tahfiz turut akan dibantu.  Penduduk terjejas turut menerima bantuan tunai RM200 daripada Kerajaan Negeri.


Hampir 21,000 tin produk babi dirampas

GEORGE TOWN , 12 Mei - Jabatan Perkhidmatan Kuarantin dan Pemeriksaan Malaysia (MAQIS) Pulau Pinang berjaya merampas hampir 21,000 tin produk babi yang dilabelkan sebagai produk ikan. Rampasan dibuat di Pelabuhan Pangkalan Kontena Butterworth Utara.Taktik itu terbongkar apabila pegawai MAQIS mengesan produk berkenaan diisytiharkan sebagai daging ikan semasa melakukan pemeriksaan rutin.Pengarah MAQIS Pulau Pinang, Muhammad Ikram Abd Talib berkata syarikat pengimport dari China itu mengimport dengan menggunakan maklumat palsu dan mengelirukan. Siasatan melalui prosedur persampelan oleh Jabatan Kimia mengesahkan, tin yang kononnya berisi produk ikan merupakan produk berasaskan daging babi. "Pemeriksaan lanjut di makmal ke atas produk seberat kira-kira tujuh tan yang diimport dari China itu kemudiannya disahkan oleh Jabatan Kimia merupakan produk daging babi," kata Muhammad Ikram di sini.

("Kita turut mengeluarkan kompaun sebanyak RM16,000 kepada syarikat pengimportmengikut Seksyen 13, Akta Perkhidmatan Kuarantin danPemeriksaan Malaysia 2011 [Akta 728]," katanya lagi)

Kesemua rampasan dianggar bernilai kira-kira RM326,000.Jelasnya, larangan pengimportan serta membawa masuk produk babi di setiap pintu masuk negara adalah bagi menghalang risiko kemasukan virus African Swine Fever (ASF) ke negara ini yang mampu menjejaskan industri penternakan babi dan produk hasilan babi.Antara produk-produk yang berisiko dalam penularan virus ASF adalah babi hidup serta produk berasaskan babi seperti babi salai, sosej babi, babi yang ditinkan dan seumpamanya.


Penunggang motosikal maut dalam kemalangan babitkan 13 kenderaan

NIBONG TEBAL, 12 Mei- Seorang penunggang motosikal maut selepas terlibat dalam kemalangan jalan raya membabitkan 13 buah kenderaan termasuk sebuah treler yang mengalami masalah brek di Jalan Batu Kawan, Simpang Ampat di sini semalam.Ketua Polis Daerah Seberang Perai Selatan (SPS) Supt Lee Chong Chern berkata kemalangan pada kira-kira pukul 6.20 petang itu mengakibatkan Tang Hai Kok, 46, yang menunggang motosikal Y110 meninggal dunia di tempat kejadian selepas mengalami kecederaan parah di badan serta kepala."Berdasarkan siasatan, kemalangan berlaku selepas lori treler dipandu seorang lelaki yang mengalami masalah brek melanggar 12 kenderaan yang terdiri daripada lapan kereta, dua motosikal, sebuah pacuan empat roda dan sebuah van.

Treler berkenaan telah merempuh semua kenderaan tersebut dari arah belakang menyebabkan penunggang motosikal terperosok dan maut di tempat kejadian

"Seorang lagi penunggang motosikal, wanita warga emas berusia 64 tahun, mengalami kecederaan pada kaki dan bahu kiri serta semua kenderaan terlibat dalam kemalangan itu mengalami pelbagai kerosakan," katanya ketika dihubungi hari ini.Katanya ujian saringan air kencing mendapati pemandu berumur 28 tahun yang ditahan untuk siasatan lanjut itu negatif dadah dan kes disiasat mengikut Seksyen 41(1) Akta Pengangkutan Jalan 1987.


Teliti semula elaun pelajar luar negara tajaan MARA

BANGI, 12 Mei- Penelitian semula kadar elaun pelajar luar negara tajaan Majlis Amanah Rakyat (MARA) akan dibuat berdasarkan kos yuran pengajian, lokasi pengajian dan kadar pembayaran utiliti, kata Menteri Pembangunan Luar Bandar, Datuk Seri Mahdzir Khalid.Memberi jaminan laporan penelitian semula itu akan disegerakan, Mahdzir berkata proses itu sedang dilaksanakan Kementerian Pembangunan Luar Bandar (KPLB) menerusi suatu kajian berkaitan kenaikan kos sara hidup pelajar tajaan MARA di luar negara khususnya di United Kingdom (UK) dan Ireland.“Kajian ini sudah dimulakan sejak bulan lepas selepas kita terima maklumat berhubung isu ini daripada pelajar tajaan kita di luar negara. Insya-Allah akan siap dalam masa terdekat. Usaha akan disegerakan bagi selesaikan isu ini,” katanya kepada pemberita selepas menghadiri Majlis Sambutan Hari Raya KPLB di sini hari ini.Mahdzir sebelum ini dilaporkan berkata KPLB sedang mengkaji kadar elaun tajaan MARA untuk pelajar di luar negara susulan kenaikan kos sara hidup dan akan menyerahkan laporan kajian tersebut kepada Perdana Menteri Datuk Seri Ismail Sabri Yaakob serta Kementerian Kewangan.

Ia susulan laporan Badan Perhubungan Negara United Kingdom & Eire (BPN UKE) yang menggesa agar penstrukturan semula elaun sara hidup pelajar tajaan Jabatan Perkhidmatan Awam serta MARA dilaksanakan segera berikutan kenaikan kos sara hidup di UK dan Ireland sehingga membebankan pelajar tajaan agensi terbabit.Sehingga kini, terdapat 3,896 orang pelajar tajaan MARA sedang mengikuti pengajian dalam pelbagai bidang dan peringkat di beberapa negara antaranya 1,422 orang di UK, 297 orang di Jordan, 291 orang di Jerman, 234 orang di India, 226 orang di Australia, 85 orang di Rusia dan 28 orang di Sepanyol.


MB Perak zahir kesedihan, ucap takzoah kepada keluarga mangsa kemalangan 5 pelajar

IPOH, 12 Mei - Menteri Besar Perak, Datuk Seri Saarani Mohamad menzahirkan ucapan takziah kepada keluarga mangsa kemalangan membabitkan lima pelajar awal pagi tadi.  Menerusi perkongsian di facebooknya, beliau berkata tragedi tersebut amat memilukan dan menyentap emosi semua.  Tambahan lagi, kehilangan insan tersayang ketika hening Aidilfitri masih dirasai.

(Kemalangan di Kilometer 245.2 Lebuh raya Utara Selatan (PLUS) arah utara berhampiran Terowong Menoramembabitkan di Lima pelajar Universiti Sultan Azlan Shah (USAS))

Beliau juga mendoakan semoga keluarga mangsa kuat dan cekal menempuh situasi duka ini selain mendoakan agar roh lima sahabat tersebut dicucuri rahmat dan ditempatkan dalam kalangan orang beriman.


Isu kes buli doktor pelatih perlu dibincangkan secepat mungkin

NILAI, 12 Mei - Kerajaan Negeri Sembilan akan mendapatkan laporan daripada Jabatan Kesihatan negeri berhubung kes buli dalam kalangan doktor pelatih di dua hospital negeri itu.Menteri Besar, Datuk Seri Aminuddin Harun berkata pihaknya tidak dapat campur tangan dengan lebih mendalam namun berharap perkara itu dapat dibincangkan oleh pihak berkaitan secepat mungkin.Tambahnya, perkara itu menunjukkan bahawa jurang diantara doktor lama dan doktor pelatih perlu dikurangkan bagi menangani perkara yang sama berulang.

(Aminuddin kepada pemberita pada Majlis Rumah Terbuka Aidilfitri Negeri Roadstone Sdn Bhd di sini)

"Kita tidak banyak yang kita boleh campur tangan tetapi, bagi pihak kerajaan negeri akan melihat perkara tersebut dan akan meminta laporan daripada Pengarah Kesihatan negeri untuk laporan tentang apa yang berlaku, tetapi kita tidak boleh campur tangan sebab itu bawah bidang kuasa Kementerian Kesihatan Malaysia," menurut Aminuddin di sini.

Terdahulu terdapat dua laporan diterima berhubung kes doktor pelatih dibuli di Negeri Sembilan.Laporan pertama melibatkan seorang doktor dikatakan menerima layanan tidak sepatutnya daripada doktor pakar yang melatihnya sehingga menyebabkan dia terpaksa mengambil cuti kerana mengalami tekanan emosi.Laporan kedua pula melibatkan seorang doktor pelatih yang mendakwa mentornya memberi penilaian tidak adil terhadap kerjanya yang dipercayai disebabkan isu komunikasi dan masalah peribadi antara mereka.